Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον οργανισμό της Ευρωπαϊκής Ένωσης για τη συνεργασία και την κατάρτιση στον τομέα της επιβολής του νόμου (Ευρωπόλ) και για την κατάργηση των αποφάσεων 2009/371/ΔΕΥ και 2005/681/ΔΕΥ /* COM/2013/0173 final - 2013/0091 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Η Ευρωπαϊκή Αστυνομική Υπηρεσία (Ευρωπόλ) άρχισε να λειτουργεί ως διακυβερνητικό όργανο σύμφωνα με τις διατάξεις σύμβασης η οποία συνήφθη μεταξύ των κρατών μελών και τέθηκε σε ισχύ το 1999. Κατ’ εφαρμογή απόφασης του Συμβουλίου του 2009, η Ευρωπόλ μετατράπηκε σε οργανισμό της ΕΕ, ο οποίος χρηματοδοτείται από τον προϋπολογισμό της ΕΕ. Αποστολή της Ευρωπόλ είναι να συνδράμει τις δραστηριότητες των εθνικών υπηρεσιών επιβολής του νόμου και την αμοιβαία συνεργασία που αναπτύσσουν με σκοπό την πρόληψη και καταπολέμηση της σοβαρής εγκληματικότητας και της τρομοκρατίας. Η Ευρωπόλ διευκολύνει την ανταλλαγή πληροφοριών μεταξύ των αρχών επιβολής του νόμου των κρατών μελών και παρέχει υπηρεσίες εγκληματολογικής ανάλυσης ως συνδρομή προς τις εθνικές αστυνομικές αρχές κατά τη διενέργεια διασυνοριακών ερευνών. Το άρθρο 88 της Συνθήκης για τη λειτουργία της Ευρωπαϊκής Ένωσης ορίζει ότι η λειτουργία της Ευρωπόλ διέπεται από κανονισμό ο οποίος εκδίδεται με τη συνήθη νομοθετική διαδικασία. Επίσης, το άρθρο αυτό απαιτεί να καθοριστούν όροι ελέγχου των δραστηριοτήτων της Ευρωπόλ από το Ευρωπαϊκό Κοινοβούλιο, με τη συμμετοχή των εθνικών κοινοβουλίων. Η Ευρωπαϊκή Αστυνομική Ακαδημία (ΕΑΑ) ιδρύθηκε υπό τη μορφή οργανισμού της ΕΕ το 2005 και είναι επιφορτισμένη με δραστηριότητες που αφορούν την κατάρτιση των λειτουργών επιβολής του νόμου. Σκοπός της είναι η διευκόλυνση της συνεργασίας μεταξύ των εθνικών αστυνομικών αρχών μέσω της διοργάνωσης μαθημάτων σχετικών με την ευρωπαϊκής εμβέλειας αστυνόμευση. Καταρτίζει κοινούς κύκλους μαθημάτων επί συγκεκριμένων θεμάτων, διαδίδει συναφή έρευνα και βέλτιστες πρακτικές, συντονίζει πρόγραμμα ανταλλαγών για υψηλόβαθμα αστυνομικά στελέχη και εκπαιδευτές και δύναται να ενεργεί ως εταίρος στο πλαίσιο επιδοτήσεων της ΕΕ για συγκεκριμένα σχέδια. Το Ευρωπαϊκό Συμβούλιο, στο «Πρόγραμμα της Στοκχόλμης – Μια ανοικτή και ασφαλής Ευρώπη που εξυπηρετεί και προστατεύει τους πολίτες»[1], κάλεσε την Ευρωπόλ να εξελιχθεί και να «καταστεί κέντρο ανταλλαγής πληροφοριών μεταξύ των αρχών επιβολής του νόμου των κρατών μελών, φορέας παροχής υπηρεσιών και πλατφόρμα των υπηρεσιών επιβολής του νόμου», ζήτησε δε την υλοποίηση ευρωπαϊκών προγραμμάτων κατάρτισης και ανταλλαγών για το σύνολο των επαγγελματιών που ασχολούνται με την επιβολή του νόμου σε εθνικό και ενωσιακό επίπεδο, με την ΕΑΑ να διαδραματίζει πρωταρχικό ρόλο στη διασφάλιση της ευρωπαϊκής διάστασης στο πλαίσιο αυτό. Στην ανακοίνωσή της με τίτλο «Η στρατηγική εσωτερικής ασφάλειας της EE στην πράξη: πέντε βήματα για μια ασφαλέστερη Ευρώπη»[2], η Επιτροπή προσδιόρισε τις κύριες προκλήσεις, τις αρχές και τις κατευθυντήριες γραμμές σε σχέση με τη διευθέτηση ζητημάτων ασφάλειας στο εσωτερικό της ΕΕ, και εισηγήθηκε μια σειρά δράσεων με τη σύμπραξη της Ευρωπόλ και της ΕΑΑ για την αντιμετώπιση των κινδύνων που ενέχουν για την ασφάλεια η σοβαρή εγκληματικότητα και η τρομοκρατία. Κατά την τελευταία δεκαετία, η ΕΕ ήλθε αντιμέτωπη με την αύξηση της σοβαρής και οργανωμένης εγκληματικότητας, καθώς και με τη διαφοροποίηση των μορφών τις οποίες αυτή προσλαμβάνει[3]. Σύμφωνα με την αξιολόγηση κινδύνου σοβαρού και οργανωμένου εγκλήματος για το 2013 (SOCTA 2013), «το σοβαρό και οργανωμένο έγκλημα ενδυναμώνεται και περιπλέκεται διαρκώς, παραμένοντας μια σοβαρή απειλή κατά της ασφάλειας και της ευημερίας στην ΕΕ»[4]. Στη μελέτη επισημαίνεται επίσης ότι «οι επιπτώσεις της παγκοσμιοποίησης στην κοινωνία και στις επιχειρήσεις έχουν διευκολύνει την εμφάνιση νέων μορφών εγκληματικής δραστηριότητας, με τα εγκληματικά δίκτυα να εκμεταλλεύονται τα κενά στη νομοθεσία, το Διαδίκτυο και τις συνθήκες που συνδέονται με την οικονομική κρίση για να αποκομίσουν παράνομα κέρδη με μικρό κίνδυνο»[5]. Το Διαδίκτυο χρησιμοποιείται για την οργάνωση και την εκτέλεση εγκληματικών δραστηριοτήτων ως εργαλείο επικοινωνίας, χώρος αγοραπωλησίας, πεδίο στρατολόγησης και μηχανισμός παροχής χρηματοπιστωτικών υπηρεσιών. Επιπροσθέτως, διευκολύνει τις καινοφανείς μορφές κυβερνοεγκλημάτων, την απάτη με αντικείμενο κάρτες πληρωμής, καθώς και τη διανομή υλικού σεξουαλικής κακοποίησης παιδιών.[6] Τα σοβαρά εγκλήματα προκαλούν σοβαρές βλάβες στα θύματα, συνεπάγονται μεγάλης κλίμακας οικονομική ζημία και υπονομεύουν την αίσθηση της ασφάλειας, χωρίς την οποία τα πρόσωπα δεν μπορούν να ασκήσουν αποτελεσματικά την ελευθερία τους και τα ατομικά τους δικαιώματα. Εγκλήματα όπως η εμπορία ανθρώπων,[7] παράνομων ναρκωτικών[8] και πυροβόλων όπλων[9], οικονομικά εγκλήματα όπως η διαφθορά[10], η απάτη[11] και η νομιμοποίηση εσόδων από παράνομες δραστηριότητες[12], και το έγκλημα στον κυβερνοχώρο[13] όχι μόνο απειλούν την προσωπική και οικονομική ασφάλεια των Ευρωπαίων, αλλά αποφέρουν τεράστια κέρδη τα οποία αυξάνουν την ισχύ των εγκληματικών δικτύων και στερούν τις δημόσιες αρχές από έσοδα που τους είναι άκρως απαραίτητα. Η τρομοκρατία εξακολουθεί να αποτελεί σοβαρή απειλή για την ασφάλεια της ΕΕ, καθώς οι ευρωπαϊκές κοινωνίες εξακολουθούν να είναι ευάλωτες σε τρομοκρατικές επιθέσεις[14]. Η εγκληματικότητα συγκαταλέγεται στα πέντε σημαντικότερα αίτια ανησυχίας για τους πολίτες της ΕΕ[15]. Στις απαντήσεις των πολιτών σχετικά με τους τομείς στους οποίους τα όργανα της ΕΕ θα πρέπει να επικεντρώσουν τη δράση τους, η καταπολέμηση της εγκληματικότητας αναφέρεται στην τέταρτη θέση[16]. Σε πρόσφατη έρευνα, οι χρήστες του Διαδικτύου στην ΕΕ εξέφρασαν έντονες ανησυχίες σχετικά με την ασφάλεια και την εγκληματικότητα στον κυβερνοχώρο[17]. Σε αυτό το πλαίσιο, οι οργανισμοί της ΕΕ καλούνται να στηρίξουν αποτελεσματικά και αποδοτικά τη συνεργασία, την ανταλλαγή πληροφοριών και την κατάρτιση στον τομέα της επιβολής του νόμου. Στην κοινή προσέγγιση για τους αποκεντρωμένους οργανισμούς της ΕΕ, η οποία θεσπίστηκε από το Ευρωπαϊκό Κοινοβούλιο, το Συμβούλιο και την Επιτροπή τον Ιούλιο του 2012[18], καθορίζονται οι αρχές που διέπουν τις ρυθμίσεις διακυβέρνησης οργανισμών όπως η Ευρωπόλ και η ΕΑΑ. Στην κοινή προσέγγιση επισημαίνεται επίσης ότι «η συγχώνευση οργανισμών πρέπει να εξετάζεται σε περιπτώσεις όπου αλληλεπικαλύπτονται τα αντίστοιχα καθήκοντά τους, όταν μπορούν πιθανόν να επιτευχθούν συνέργειες ή όταν οι οργανισμοί θα λειτουργούσαν πιο αποτελεσματικά αν αποτελούσαν τμήμα μιας μεγαλύτερης δομής». Η συνένωση της Ευρωπόλ και της ΕΑΑ σε έναν ενιαίο οργανισμό, ο οποίος θα στεγάζεται στην τρέχουσα έδρα της Ευρωπόλ στη Χάγη των Κάτω Χωρών, θα απέφερε σημαντικές συνέργειες και οφέλη από την άποψη της αποτελεσματικότητας. Ο συνδυασμός της επιχειρησιακής τεχνογνωσίας της Ευρωπόλ στον τομέα της αστυνομικής συνεργασίας με την εμπειρογνωσία της ΕΑΑ σε θέματα κατάρτισης και εκπαίδευσης θα ενίσχυε τις διασυνδέσεις και θα δημιουργούσε συνέργειες μεταξύ των δύο αυτών πεδίων. Οι επαφές μεταξύ του επιχειρησιακού προσωπικού και του προσωπικού κατάρτισης που εργάζεται στους κόλπους ενός ενιαίου οργανισμού θα μπορούσαν να συμβάλουν στον καθορισμό των αναγκών κατάρτισης. Κατ’ αυτόν τον τρόπο αναμένεται να καταστεί πιο χρήσιμη και πιο στοχευμένη η κατάρτιση σε επίπεδο ΕΕ, προς όφελος της ευρύτερης αστυνομικής συνεργασίας στην ΕΕ. Χάρη στη συνένωση θα μπορούσε να αποφευχθεί επίσης η αλληλεπικάλυψη των υποστηρικτικών λειτουργιών στους δύο οργανισμούς, και οι πόροι που θα εξοικονομούνταν με τον τρόπο αυτό θα μπορούσαν να αξιοποιηθούν αλλιώς και να επενδυθούν σε κεντρικής σημασίας επιχειρησιακές λειτουργίες και λειτουργίες κατάρτισης. Κάτι τέτοιο έχει ιδιαίτερη σημασία υπό τις τρέχουσες οικονομικές συνθήκες, στις οποίες, αφενός, υπάρχει έλλειψη πόρων σε εθνικό και ενωσιακό επίπεδο και, αφετέρου, ενδέχεται να μην είναι διαθέσιμοι οι πόροι που απαιτούνται για την ενίσχυση της κατάρτισης στον τομέα της επιβολής του νόμου στην ΕΕ. Επομένως, η παρούσα πρόταση κανονισμού παρέχει το νομικό πλαίσιο για μια νέα Ευρωπόλ, η οποία διαδέχεται και αντικαθιστά την Ευρωπόλ όπως αυτή συνεστήθη βάσει της απόφασης του Συμβουλίου 2009/371/ΔΕΥ, της 6ης Απριλίου 2009, για την ίδρυση Ευρωπαϊκής Αστυνομικής Υπηρεσίας (Ευρωπόλ), και την Ευρωπαϊκή Αστυνομική Ακαδημία όπως αυτή συνεστήθη βάσει της απόφασης του Συμβουλίου 2005/681/ΔΕΥ για την ίδρυση της Ευρωπαϊκής Αστυνομικής Ακαδημίας (ΕΑΑ). Η πρόταση συνάδει με τις απαιτήσεις της Συνθήκης της Λισαβόνας, τις προσδοκίες που περιλαμβάνει το Πρόγραμμα της Στοκχόλμης, τις προτεραιότητες που καθορίζονται στη «Στρατηγική εσωτερικής ασφάλειας στην πράξη», καθώς επίσης και με την κοινή προσέγγιση για τους αποκεντρωμένους οργανισμούς της ΕΕ. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΤΟΥ ΑΝΤΙΚΤΥΠΟΥ Το 2010 και το 2011 πραγματοποιήθηκαν συνομιλίες σχετικά με την προετοιμασία της μεταρρύθμισης της Ευρωπόλ, της ΕΑΑ και της κατάρτισης στον τομέα της επιβολής του νόμου στην ΕΕ, μεταξύ της Επιτροπής και εκπροσώπων του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης, του διοικητικού συμβουλίου της Ευρωπόλ και του διοικητικού συμβουλίου της ΕΑΑ, με τη συμμετοχή, επίσης, εκπροσώπων εθνικών κοινοβουλίων. Κατ’ εφαρμογή της πολιτικής της «Βελτίωσης της νομοθεσίας», η Επιτροπή κατήρτισε δύο εκτιμήσεις αντικτύπου με αντικείμενο τις εναλλακτικές επιλογές πολιτικής όσον αφορά την Ευρωπόλ και την ΕΑΑ[19]. Η εκτίμηση αντικτύπου σχετικά με την Ευρωπόλ βασιζόταν σε δύο στόχους πολιτικής, και συγκεκριμένα στην αύξηση της παροχής πληροφοριών από τα κράτη μέλη στην Ευρωπόλ και στη συγκρότηση ενός περιβάλλοντος επεξεργασίας δεδομένων το οποίο να επιτρέπει στην Ευρωπόλ να συνδράμει πλήρως τα κράτη μέλη για την πρόληψη και την καταπολέμηση της σοβαρής εγκληματικότητας και της τρομοκρατίας. Σε ό,τι αφορά τον πρώτο από τους εν λόγω στόχους, αξιολογήθηκαν δύο επιλογές πολιτικής: (i) η αποσαφήνιση της νομικής υποχρέωσης των κρατών μελών να παρέχουν δεδομένα στην Ευρωπόλ, η οποία θα προβλέπει την καθιέρωση κινήτρων και ενός μηχανισμού υποβολής εκθέσεων σχετικά με τις επιδόσεις των επιμέρους κρατών μελών, και (ii) παραχώρηση στην Ευρωπόλ πρόσβασης σε συναφείς εθνικές βάσεις δεδομένων σχετικά με την επιβολή του νόμου, βάσει σύμπτωσης/απουσίας σύμπτωσης («hit/no hit»). Σε ό,τι αφορά τον στόχο πολιτικής για το περιβάλλον επεξεργασίας δεδομένων, αξιολογήθηκαν δύο επιλογές πολιτικής: (i) συγχώνευση των δύο «Αρχείων δεδομένων εργασίας προς ανάλυση» σε ένα, και (ii) δημιουργία νέου περιβάλλοντος επεξεργασίας με τη θέσπιση διαδικαστικών εγγυήσεων για την τήρηση των αρχών που διέπουν την προστασία δεδομένων, με ιδιαίτερη έμφαση στην «προστασία της ιδιωτικής ζωής ήδη από τον σχεδιασμό». Η εκτίμηση αντικτύπου σχετικά με την ΕΑΑ βασιζόταν σε δύο στόχους πολιτικής: (i) διασφάλιση καλύτερης ποιότητας, περισσότερο συντονισμένης και πιο συνεκτικής κατάρτισης για ευρύτερο φάσμα λειτουργών επιβολής του νόμου οι οποίοι ασχολούνται με τη διασυνοριακή εγκληματικότητα, και (ii) συγκρότηση πλαισίου για την επίτευξη του ανωτέρω στόχου σε ευθυγράμμιση με την κοινή προσέγγιση για τους αποκεντρωμένους οργανισμούς της ΕΕ. Στο πλαίσιο της υποβολής του προγράμματος κατάρτισης σε θέματα επιβολής του νόμου, για την υλοποίηση του οποίου θα απαιτηθούν πρόσθετοι πόροι, η Επιτροπή εξέτασε διάφορες επιλογές, μεταξύ των οποίων περιλαμβάνονται η ενίσχυση και ο εξορθολογισμός της ΕΑΑ ως αυτοτελούς οργανισμού και η συγχώνευση, είτε εν μέρει είτε πλήρως, των αρμοδιοτήτων της ΕΑΑ και της Ευρωπόλ, έτσι ώστε να προκύψει ένας νέος οργανισμός με την ονομασία Ευρωπόλ. Σύμφωνα με πάγια μεθοδολογία της Επιτροπής, εκάστη επιλογή πολιτικής αξιολογήθηκε, με τη βοήθεια διυπηρεσιακής ομάδας καθοδήγησης, ως προς τις επιπτώσεις της στην ασφάλεια, το κόστος της (περιλαμβανομένης της επιβάρυνσης του προϋπολογισμού των θεσμικών οργάνων της ΕΕ) και τον αντίκτυπό της στα θεμελιώδη δικαιώματα. Η ανάλυση του συνολικού αντικτύπου είχε ως αποτέλεσμα την επεξεργασία της προτιμώμενης επιλογής πολιτικής, η οποία ενσωματώνεται στην παρούσα πρόταση. Σύμφωνα με τη συναφή αξιολόγηση, η εφαρμογή της επιλογής αυτής θα αυξήσει την αποτελεσματικότητα της Ευρωπόλ ως οργανισμού ικανού να παρέχει ολοκληρωμένη υποστήριξη στους λειτουργούς επιβολής του νόμου στην Ευρωπαϊκή Ένωση. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Το άρθρο 88 και το άρθρο 87 παράγραφος 2 στοιχείο β) της Συνθήκης για τη λειτουργία της Ευρωπαϊκής Ένωσης αποτελούν τις νομικές βάσεις της πρότασης. Σκοπός και περιεχόμενο της νομοθετικής πρότασης Η παρούσα πρόταση αποσκοπεί στα εξής: · Ευθυγράμμιση της Ευρωπόλ με τις απαιτήσεις της Συνθήκης της Λισαβόνας, μέσω της θέσπισης του νομοθετικού πλαισίου που θα διέπει την Ευρωπόλ υπό μορφή κανονισμού, καθώς και μέσω της καθιέρωσης μηχανισμού για τον έλεγχο των δραστηριοτήτων της Ευρωπόλ από το Ευρωπαϊκό Κοινοβούλιο και τα εθνικά κοινοβούλια. Με τον τρόπο αυτό αναμένεται να ενισχυθεί η δημοκρατική νομιμοποίηση και να αυξηθεί η υποχρέωση λογοδοσίας της Ευρωπόλ έναντι των ευρωπαίων πολιτών. · Επίτευξη των στόχων του Προγράμματος της Στοκχόλμης, με τη μετεξέλιξη της Ευρωπόλ σε «κέντρο ανταλλαγής πληροφοριών μεταξύ των αρχών επιβολής του νόμου των κρατών μελών» και την εκπόνηση ευρωπαϊκών προγραμμάτων κατάρτισης και ανταλλαγών για το σύνολο των επαγγελματιών που ασχολούνται με την επιβολή του νόμου σε εθνικό και ενωσιακό επίπεδο. · Ανάθεση νέων αρμοδιοτήτων στην Ευρωπόλ ώστε να παρέχει ολοκληρωμένη υποστήριξη στις αρχές επιβολής του νόμου των κρατών μελών. Στο πλαίσιο αυτό, προβλέπεται να περιέλθουν στην Ευρωπόλ οι αρμοδιότητες τις οποίες ασκεί σήμερα η ΕΑΑ στον τομέα της κατάρτισης των λειτουργών επιβολής του νόμου στην ΕΕ, καθώς επίσης και να εκπονηθεί πρόγραμμα κατάρτισης σε θέματα επιβολής του νόμου. Το όλο εγχείρημα περιλαμβάνει επίσης τη δυνατότητα της Ευρωπόλ να αναπτύξει εξειδικευμένα κέντρα στην ΕΕ με σκοπό την καταπολέμηση ορισμένων κατηγοριών αξιόποινων πράξεων οι οποίες εμπίπτουν στο πεδίο αρμοδιοτήτων της Ευρωπόλ, όπως είναι, ιδίως, το Ευρωπαϊκό Κέντρο για τα Εγκλήματα στον Κυβερνοχώρο. · Διασφάλιση ενός εύρωστου καθεστώτος για την προστασία δεδομένων στους κόλπους της Ευρωπόλ, με σκοπό ειδικότερα να διασφαλισθεί ότι ο επόπτης προστασίας δεδομένων της Ευρωπόλ είναι πλήρως ανεξάρτητος, δρα αποτελεσματικά και διαθέτει επαρκείς εξουσίες παρέμβασης. · Βελτίωση της διακυβέρνησης της Ευρωπόλ, μέσω της αύξησης της αποτελεσματικότητάς της και της ευθυγράμμισής της προς τις αρχές οι οποίες διατυπώνονται στην κοινή προσέγγιση για τους αποκεντρωμένους οργανισμούς της ΕΕ. Η παρούσα πρόταση επιτυγχάνει τους προαναφερθέντες στόχους με τον ακόλουθο τρόπο: 1. Ευθυγράμμιση της Ευρωπόλ προς τις απαιτήσεις της Συνθήκης της Λισαβόνας, μέσω της αύξησης της λογοδοσίας της Με τον κανονισμό διασφαλίζεται ότι οι δραστηριότητες της Ευρωπόλ υπόκεινται σε έλεγχο από τους δημοκρατικά εκλεγμένους αντιπροσώπους των πολιτών της ΕΕ. Οι προτεινόμενοι κανόνες ευθυγραμμίζονται προς την ανακοίνωση της Επιτροπής του 2010 σχετικά με τις διαδικασίες κοινοβουλευτικού ελέγχου των δραστηριοτήτων της Ευρωπόλ από το Ευρωπαϊκό Κοινοβούλιο, από κοινού με τα εθνικά κοινοβούλια[20]. Ειδικότερα, το Ευρωπαϊκό Κοινοβούλιο και τα εθνικά κοινοβούλια: · λαμβάνουν πληροφόρηση μέσω των ετήσιων εκθέσεων δραστηριότητας και των τελικών λογαριασμών σε ετήσια βάση· · λαμβάνουν για λόγους ενημέρωσης εκτιμήσεις απειλών, στρατηγικές αναλύσεις και εκθέσεις περί της γενικής κατάστασης σχετικά με την αποστολή της Ευρωπόλ, καθώς επίσης τα αποτελέσματα μελετών και αξιολογήσεων οι οποίες καταρτίζονται για λογαριασμό της Ευρωπόλ και τις ρυθμίσεις εργασίας που συμφωνούνται με τις αρχές τρίτων χωρών με σκοπό την εφαρμογή διεθνών συμφωνιών οι οποίες συνάπτονται από την Ευρωπαϊκή Ένωση με την εκάστοτε τρίτη χώρα· · λαμβάνουν για λόγους ενημέρωσης το πολυετές και το ετήσιο πρόγραμμα εργασίας όπως εκδίδονται· · λαμβάνουν εκθέσεις σχετικά με τον όγκο και την ποιοτική στάθμη των πληροφοριών που η Ευρωπόλ λαμβάνει από κάθε κράτος μέλος, καθώς και σχετικά με τις επιδόσεις της εκάστοτε εθνικής μονάδας1 · συνομιλούν με τον εκτελεστικό διευθυντή και με τον πρόεδρο του διοικητικού συμβουλίου για θέματα που άπτονται της Ευρωπόλ, λαμβάνοντας υπόψη τις υποχρεώσεις εχεμύθειας και εμπιστευτικότητας. Επιπλέον, το Ευρωπαϊκό Κοινοβούλιο: · ενεργεί ως αρμόδια για τον προϋπολογισμό αρχή και συγκεκριμένα: λαμβάνει καταστάσεις προβλέψεων και έκθεση σχετικά με τη δημοσιονομική και τη χρηματοοικονομική διαχείριση κατά το εκάστοτε οικονομικό έτος, δύναται να ζητήσει κάθε πληροφορία η οποία είναι ενδεχομένως αναγκαία στο πλαίσιο της διαδικασίας απαλλαγής και χορηγεί απαλλαγή στον εκτελεστικό διευθυντή σε σχέση με την εκτέλεση του προϋπολογισμού· · καλείται να διατυπώσει τη γνώμη του όσον αφορά το ετήσιο πρόγραμμα εργασιών της Ευρωπόλ· · λαμβάνει προς ενημέρωσή του το ετήσιο πρόγραμμα εργασιών της Ευρωπόλ· · δύναται να καλέσει τον υποψήφιο που επιλέγεται από το διοικητικό συμβούλιο για τη θέση του εκτελεστικού διευθυντή ή του αναπληρωτή εκτελεστικού διευθυντή της Ευρωπόλ σε ακρόαση ενώπιον της αρμόδιας κοινοβουλευτικής επιτροπής· · δύναται να καλέσει τον εκτελεστικό διευθυντή να απαντήσει σε ερωτήσεις σχετικά με την εκπλήρωση των καθηκόντων του. Για να είναι το Ευρωπαϊκό Κοινοβούλιο σε θέση να ασκήσει τον έλεγχο διασφαλίζοντας παράλληλα το απόρρητο των επιχειρησιακών πληροφοριών, η Ευρωπόλ και το Ευρωπαϊκό Κοινοβούλιο καλούνται να συνάψουν συμφωνίες συνεργασίας σχετικά με την πρόσβαση σε διαβαθμισμένες πληροφορίες της Ευρωπαϊκή Ένωσης και σε ευαίσθητες μη διαβαθμισμένες πληροφορίες οι οποίες υποβάλλονται σε επεξεργασία από την Ευρωπόλ ή μέσω αυτής. 2. Η Ευρωπόλ ως κέντρο ανταλλαγής πληροφοριών μεταξύ των αρχών επιβολής του νόμου των κρατών μελών Με σκοπό τη βελτίωση των συνθηκών υπό τις οποίες επιτελεί το έργο της η Ευρωπόλ από την άποψη των πληροφοριών ασφαλείας, ώστε να μπορεί να εξυπηρετεί καλύτερα τα κράτη μέλη και να συμβάλλει ικανοποιητικότερα στη χάραξη των πολιτικών της ΕΕ, η πρόταση θέτει ως στόχο τη βελτίωση της παροχής πληροφοριών από τα κράτη μέλη στην Ευρωπόλ. Για τον σκοπό αυτό, προβλέπεται να ενισχυθεί η υποχρέωση των κρατών μελών να παρέχουν συναφή δεδομένα στην Ευρωπόλ και ως κίνητρο παρέχεται η διευρυμένη δυνατότητα των υπηρεσιών επιβολής του νόμου να λαμβάνουν χρηματοδοτική στήριξη για διασυνοριακές έρευνες και σε άλλους τομείς πέραν της παραχάραξης/κιβδηλείας του ευρώ. Επίσης, καθιερώνεται μηχανισμός υποβολής εκθέσεων με σκοπό την παρακολούθηση της συνεισφοράς δεδομένων από τα κράτη μέλη στην Ευρωπόλ. Με σκοπό τη βελτίωση της συσχέτισης και της επακόλουθης ανάλυσης δεδομένων που βρίσκονται ήδη στην κατοχή της Ευρωπόλ, ανασχεδιάστηκε η αρχιτεκτονική επεξεργασίας δεδομένων του οργανισμού. Δεν προβλέπεται πλέον προκαθορισμός βάσεων ή συστημάτων δεδομένων, αλλά αντ’ αυτού υιοθετείται η προσέγγιση της «προστασίας της ιδιωτικής ζωής ήδη από τον σχεδιασμό», καθώς και πλήρης διαφάνεια έναντι του υπευθύνου προστασίας δεδομένων στην Ευρωπόλ και του Ευρωπαίου Επόπτη Προστασίας Δεδομένων (ΕΠΠΔ). Η συμμόρφωση προς υψηλά πρότυπα προστασίας και ασφάλειας των δεδομένων επιτυγχάνεται μέσω διαδικαστικών εγγυήσεων, οι οποίες ισχύουν για συγκεκριμένα είδη πληροφοριών. Στον κανονισμό προσδιορίζονται λεπτομερώς οι σκοποί της επεξεργασίας δεδομένων (διασταύρωση, στρατηγικές αναλύσεις ή άλλες γενικής φύσεως ή επιχειρησιακές αναλύσεις σε συγκεκριμένες υποθέσεις), οι πηγές των πληροφοριών και τα πρόσωπα που διαθέτουν πρόσβαση στα δεδομένα. Επίσης, απαριθμούνται οι κατηγορίες δεδομένων προσωπικού χαρακτήρα και τα πρόσωπα των οποίων τα δεδομένα ενδέχεται να συλλεγούν για κάθε συγκεκριμένη πράξη επεξεργασίας πληροφοριών. Κατ’ αυτόν τον τρόπο η Ευρωπόλ θα έχει τη δυνατότητα να προσαρμόζει την αρχιτεκτονική ΤΠ που εφαρμόζει στις επερχόμενες προκλήσεις και στις ανάγκες των αρχών επιβολής του νόμου στην ΕΕ. Αφ’ ης στιγμής συγκροτηθεί το νέο πλαίσιο λειτουργίας, η Ευρωπόλ θα μπορεί να συσχετίζει μεταξύ τους και να αναλύει συναφή δεδομένα, να μειώσει τον χρόνο που απαιτείται για τον προσδιορισμό τάσεων και συνήθων πρακτικών και να περιορίσει την πολλαπλή αποθήκευση δεδομένων. Παράλληλα, διασφαλίζεται η τήρηση υψηλών προτύπων προστασίας των δεδομένων. Η συμμόρφωση προς αυτά τα πρότυπα επιτηρείται από τον Ευρωπαίο Επόπτη Προστασίας Δεδομένων. Με τον τρόπο αυτό, οι αναλυτές της Ευρωπόλ θα σχηματίσουν ευρύτερη εικόνα σε σχέση με τη σοβαρή εγκληματικότητα και την τρομοκρατία στην ΕΕ. Θα είναι σε θέση να προσδιορίζουν γρήγορα τάσεις και συνήθεις πρακτικές σε ολόκληρο το φάσμα πεδίων εγκληματικής δραστηριότητας και να καταρτίζουν πιο ολοκληρωμένες και συναφείς εκθέσεις για θέματα ασφάλειας, συνδράμοντας τις αρχές επιβολής του νόμου των κρατών μελών. 3. Νέες αρμοδιότητες: επαγγελματική κατάρτιση και ανάπτυξη κέντρων της ΕΕ με στόχο την καταπολέμηση συγκεκριμένων μορφών αξιόποινων πράξεων Με στόχο να εξασφαλισθούν συνέργειες στο πλαίσιο της στήριξης που η ΕΕ παρέχει στον τομέα της αστυνόμευσης, αλλά και για να καταστεί δυνατή η πλήρης εφαρμογή του προγράμματος κατάρτισης της ΕΕ σε θέματα επιβολής του νόμου παράλληλα με την εφαρμογή του παρόντος κανονισμού[21], θα περιέλθουν στην Ευρωπόλ και θα διευρυνθούν περαιτέρω τα καθήκοντα τα οποία προηγουμένως ασκούνταν από την ΕΑΑ. Η στενότερη σύνδεση της παρεχόμενης κατάρτισης με το επιχειρησιακό έργο αναμένεται να καταστήσει περισσσότερο στοχευμένη και πιο πρόσφορη την κατάρτιση η οποία παρέχεται στους λειτουργούς επιβολής του νόμου. Η Ευρωπόλ, μέσω μιας νέας υπηρεσίας που θα συσταθεί στους κόλπους της και θα ονομάζεται «Ακαδημία Ευρωπόλ», θα αναλάβει την ευθύνη για την υποστήριξη, την ανάπτυξη, την παροχή και τον συντονισμό της κατάρτισης για τους λειτουργούς επιβολής του νόμου σε επίπεδο στρατηγικής, δηλαδή ένα κοινό ευρύτερο από τα ανώτερα στελέχη της αστυνομίας (τα οποία καλύπτονται από την ισχύουσα απόφαση σχετικά με την ΕΑΑ). Οι σχετικές δραστηριότητες θα συμβάλλουν στην κάλυψη των αναγκών για ενημέρωση και εξοικείωση με τις συναφείς νομικές πράξεις σε διεθνές και ενωσιακό επίπεδο, ενθάρρυνση της διασυνοριακής συνεργασίας, απόκτηση εξειδικευμένων γνώσεων σε ειδικούς θεματικούς τομείς της εγκληματολογίας και της αστυνόμευσης και για προπαρασκευή της συμμετοχής της ΕΕ σε αποστολές μη στρατιωτικού χαρακτήρα σε τρίτες χώρες. Η εν λόγω υπηρεσία θα είναι αρμόδια για την επεξεργασία και την αξιολόγηση εκπαιδευτικών βοηθημάτων, με τα οποία θα καλύπτονται οι απαιτήσεις που θα προκύπτουν από τακτικές αξιολογήσεις των αναγκών κατάρτισης. Επίσης, αναμένεται ότι η νέα υπηρεσία θα συνεισφέρει στη συναφή έρευνα και θα επιδιώκει τη σύναψη εταιρικών σχέσεων με όργανα της ΕΕ και με ιδιωτικά ιδρύματα ανώτατης εκπαίδευσης, ανάλογα με την περίπτωση. Η σύνθεση, οι αρμοδιότητες και οι διαδικασίες του διοικητικού συμβουλίου αντανακλούν τις νέες αρμοδιότητες της Ευρωπόλ στο πεδίο της κατάρτισης σε θέματα επιβολής του νόμου, καθώς και τις βέλτιστες πρακτικές που καθορίζονται στην κοινή προσέγγιση για τους αποκεντρωμένους οργανισμούς της ΕΕ. Το διοικητικό συμβούλιο θα λαμβάνει συμβουλευτική υποστήριξη από επιστημονική επιτροπή κατάρτισης κατά τρόπο ώστε να παρέχονται εγγυήσεις και κατευθύνσεις για την επιστημονική αρτιότητα των δραστηριοτήτων κατάρτισης της Ευρωπόλ. Για να ενισχυθεί η ικανότητα της ΕΕ να αντιμετωπίζει συγκεκριμένα φαινόμενα εγκληματικότητας, παρέχεται στην Ευρωπόλ η δυνατότητα να αναπτύσσει κέντρα για την καταπολέμηση συγκεκριμένων μορφών αξιόποινων πράξεων, π.χ. το Ευρωπαϊκό Κέντρο για τα Εγκλήματα στον Κυβερνοχώρο. Τέτοιου είδους κέντρα της ΕΕ, των οποίων η λειτουργία συμπεριλαμβάνει μια πλειάδα προσεγγίσεων για την καταπολέμηση της εκάστοτε μορφής εγκληματικότητας, θα καθιστούσαν αποτελεσματικότερη τη δράση των κρατών μελών. Θα μπορούσαν, για παράδειγμα, να χρησιμεύσουν ως κομβικά σημεία πληροφόρησης, να συγκεντρώνουν εμπειρογνωσία με σκοπό τη στήριξη των προσπαθειών συγκρότησης ικανοτήτων των κρατών μελών, να επικουρούν τις διενεργούμενες από τα κράτη μέλη έρευνες ή να καταστούν ο συλλογικός εκφραστής των στελεχών που διεξάγουν έρευνες σε ευρωπαϊκό επίπεδο σε ολόκληρο το φάσμα των αρχών επιβολής του νόμου στον συγεκριμένο τομέα. 4. Εύρωστο καθεστώς προστασίας δεδομένων Η πρόταση θωρακίζει το καθεστώς προστασίας δεδομένων στο οποίο υπόκεινται οι δραστηριότητες της Ευρωπόλ. Ειδικότερα, θεσπίζονται τα ακόλουθα μέτρα: · Το αυτόνομο καθεστώς προστασίας δεδομένων υπό το οποίο λειτουργεί η Ευρωπόλ ενισχύεται περαιτέρω υπό την έννοια ότι στηρίζεται πλέον σε μεγάλο βαθμό στις βασικές αρχές του κανονισμού (ΕΚ) αριθ. 45/2001 σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών[22]. Στην προσαρτώμενη στη Συνθήκη δήλωση 21 αναγνωρίζεται η ιδιαιτερότητα των πράξεων επεξεργασίας δεδομένων προσωπικού χαρακτήρα στο πλαίσιο της επιβολής του νόμου. Πάντως, οι κανόνες της Ευρωπόλ για την προστασία των δεδομένων έχουν ευθυγραμμιστεί με άλλες νομικές πράξεις που ισχύουν για την προστασία των δεδομένων στο πλαίσιο άλλων μηχανισμών στον τομέα της αστυνομικής και δικαστικής συνεργασίας, όπως η σύμβαση αριθ. 108[23] και η σύσταση αριθ. R (87) του Συμβουλίου της Ευρώπης[24] και η απόφαση πλαίσιο 2008/977 του Συμβουλίου για την προστασία των δεδομένων προσωπικού χαρακτήρα που τυγχάνουν επεξεργασίας στο πλαίσιο της αστυνομικής και δικαστικής συνεργασίας σε ποινικές υποθέσεις.[25] Κατ’ αυτόν τρόπο θα διασφαλιστεί υψηλό επίπεδο προστασίας των προσώπων κατά την επεξεργασία δεδομένων προσωπικού χαρακτήρα, λαμβανομένης δεόντως υπόψη της ιδιαιτερότητας του τομέα της επιβολής του νόμου. · Η πρόσβαση των κρατών μελών σε προσωπικά δεδομένα που τηρεί η Ευρωπόλ σχετικά με επιχειρησιακές αναλύσεις καθίσταται έμμεση και βασίζεται σε σύστημα σύμπτωσης/απουσίας σύμπτωσης («hit/no hit»): από μια αυτοματοποιημένη σύγκριση προκύπτει ανώνυμο αποτέλεσμα («hit») όταν τα δεδομένα που έχει στη διάθεσή του το αιτούν κράτος μέλος συμπίπτουν με τα δεδομένα της Ευρωπόλ. Τα συναφή δεδομένα προσωπικού χαρακτήρα ή τα δεδομένα που σχετίζονται με την υπόθεση παρέχονται μόνο κατόπιν χωριστού αιτήματος περί περαιτέρω συνέχειας της επεξεργασίας των δεδομένων. · Η επεξεργασία των προσωπικών δεδομένων θυμάτων, μαρτύρων, προσώπων που δεν έχουν την ιδιότητα του υπόπτου και ανηλίκων απαγορεύεται, εκτός αν είναι απολύτως αναγκαία. Ο περιορισμός αυτός ισχύει επίσης για τα δεδομένα που δηλώνουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις και τη συμμετοχή σε συνδικαλιστικές οργανώσεις καθώς και για τα δεδομένα που αναφέρονται στην υγεία ή τη σεξουαλική ζωή (ευαίσθητα δεδομένα προσωπικού χαρακτήρα). Εξάλλου, τα ευαίσθητα δεδομένα προσωπικού χαρακτήρα μπορούν να υφίστανται επεξεργασία μόνο στις περιπτώσεις όπου συμπληρώνουν άλλα δεδομένα προσωπικού χαρακτήρα που έχουν ήδη υποστεί επεξεργασία από την Ευρωπόλ. Η Ευρωπόλ υποχρεούται να παρέχει ανά εξάμηνο στον ΕΕΠΔ ανασκόπηση όλων των ευαίσθητων δεδομένων προσωπικού χαρακτήρα. Τέλος, αποφάσεις που παράγουν νομικά αποτελέσματα σχετικά με τα υποκείμενα των δεδομένων δεν μπορούν να λαμβάνονται αποκλειστικά και μόνο βάσει αυτοματοποιημένης επεξεργασίας ευαίσθητων δεδομένων προσωπικού χαρακτήρα, εκτός εάν κάτι τέτοιο εγκρίνεται από την ΕΕ ή την εθνική νομοθεσία ή τον ΕΕΠΔ. · Για λόγους βελτίωσης της διαφάνειας, ενισχύεται το δικαίωμα των προσώπων στην πρόσβαση στα δεδομένα προσωπικού χαρακτήρα που έχει στη διάθεσή της η Ευρωπόλ. Οι πληροφορίες που η Ευρωπόλ οφείλει να παρέχει στα πρόσωπα τα οποία ζητούν πρόσβαση στα δεδομένα που τα αφορούν απαριθμούνται στον κανονισμό. · Στην πρόταση καθορίζονται σαφείς κανόνες για τον επιμερισμό της ευθύνης όσον αφορά ζητήματα προστασίας δεδομένων, ειδικότερα δε προβλέπεται ότι η Ευρωπόλ είναι υποχρεωμένη να εξετάζει τακτικά κατά πόσον εξακολουθεί να υφίσταται ανάγκη για την αποθήκευση προσωπικών δεδομένων. · Η υποχρέωση για καταχώριση και τεκμηρίωση διευρύνεται, ώστε να μην καλύπτει μόνον την απλή πρόσβαση αλλά ευρύτερο φάσμα εργασιών επεξεργασίας δεδομένων: συλλογή, αλλοίωση, πρόσβαση, κοινολόγηση, συνδυασμό και διαγραφή. Για να ελέγχεται πιο αποτελεσματικά η χρήση των δεδομένων και να εξακριβώνεται με μεγαλύτερη σαφήνεια ο υπεύθυνος για την επεξεργασία τους, ο κανονισμός απαγορεύει την τροποποίηση των συναφών καταχωρίσεων. · Κάθε φυσικό πρόσωπο δύναται να απαιτήσει από την Ευρωπόλ αποζημίωση για παράνομη επεξεργασία δεδομένων ή για πράξη αντιβαίνουσα στις διατάξεις του παρόντος κανονισμού. Στην περίπτωση αυτή, η Ευρωπόλ και το κράτος μέλος στο οποίο επήλθε η βλάβη ευθύνονται από κοινού και εις ολόκληρον (η μεν Ευρωπόλ βάσει του άρθρου 340 της Συνθήκης, το δε κράτος μέλος βάσει της εθνικής του νομοθεσίας). · Ενισχύεται ο ρόλος της εξωτερικής εποπτικής αρχής προστασίας δεδομένων της Ευρωπόλ. Ο Ευρωπαίος Επόπτης Προστασίας Δεδομένων θα είναι αρμόδιος για την επιτήρηση της επεξεργασίας προσωπικών δεδομένων εκ μέρους της Ευρωπόλ. Κατ’ αυτόν τρόπο διασφαλίζεται αφενός η πλήρης συμμόρφωση προς τα κριτήρια ανεξαρτησίας που έχουν καθορισθεί στη νομολογία του Δικαστηρίου και, αφετέρου, η αποτελεσματικότητα της εποπτείας της προστασίας των δεδομένων, χάρη στις εκτελεστικές εξουσίες του ΕΕΠΔ. · Ωστόσο, οι εθνικές αρχές προστασίας δεδομένων παραμένουν αρμόδιες για την επιτήρηση κάθε εισαγωγής, ανάκτησης και διαβίβασης προσωπικών δεδομένων από το ενδιαφερόμενο κράτος μέλος προς την Ευρωπόλ, καθώς επίσης για τον έλεγχο του κατά πόσον η εκάστοτε εισαγωγή, ανάκτηση ή διαβίβαση παραβιάζει τα δικαιώματα του προσώπου στο οποίο αναφέρονται τα δεδομένα. · Ο κανονισμός εισάγει στοιχεία «από κοινού εποπτείας» των δεδομένων που διαβιβάζονται στην Ευρωπόλ και υποβάλλονται σε επεξεργασία από αυτή. Όσον αφορά ειδικά ζητήματα για τα οποία απαιτείται ανάμειξη κράτους μέλους, για να διασφαλίζεται η συνεκτική εφαρμογή του παρόντος κανονισμού στο σύνολο της Ευρωπαϊκής Ένωσης, ο Ευρωπαίος Επόπτης Προστασίας Δεδομένων και οι εθνικές εποπτικές αρχές, είναι σκόπιμο να συνεργάζονται μεταξύ τους, εντός των ορίων των οικείων αρμοδιοτήτων τους. 5. Βελτιωμένη διακυβέρνηση Με την πρόταση βελτιώνεται η διακυβέρνηση της Ευρωπόλ, χάρη σε ρυθμίσεις οι οποίες κατατείνουν σε αύξηση της αποτελεσματικότητας, εξορθολογισμό των διαδικασιών, ιδίως όσον αφορά το διοικητικό συμβούλιο και τον εκτελεστικό διευθυντή, και ευθυγράμμιση της Ευρωπόλ προς τις αρχές που διατυπώνονται στην κοινή προσέγγιση για τους αποκεντρωμένους οργανισμούς της ΕΕ. Η Επιτροπή και τα κράτη μέλη εκπροσωπούνται στο διοικητικό συμβούλιο της Ευρωπόλ προκειμένου να ελέγχουν αποτελεσματικά τη λειτουργία της. Προκειμένου να λαμβάνεται υπόψη η διττή αποστολή του νέου οργανισμού –επιχειρησιακή υποστήριξη και παροχή κατάρτισης σε θέματα επιβολής του νόμου–, τα τακτικά μέλη του διοικητικού συμβουλίου διορίζονται με κριτήριο τις γνώσεις που διαθέτουν στον τομέα της συνεργασίας για την επιβολή του νόμου, ενώ τα αναπληρωματικά μέλη διορίζονται με κριτήριο τις γνώσεις τους σε θέματα κατάρτισης των λειτουργών επιβολής του νόμου. Τα αναπληρωματικά μέλη θα ενεργούν ως τακτικά μέλη οσάκις συζητούνται θέματα κατάρτισης ή λαμβάνονται αποφάσεις σχετικά με αυτά, ενώ το διοικητικό συμβούλιο είναι σκόπιμο να συμβουλεύεται επιστημονική επιτροπή σχετικά με τα τεχνικά θέματα κατάρτισης (Επιστημονική Επιτροπή Κατάρτισης). Στο διοικητικό συμβούλιο ανατίθενται οι αναγκαίες αρμοδιότητες, ιδίως σε σχέση με την κατάρτιση του προϋπολογισμού και τον έλεγχο της εκτέλεσής του, τη θέσπιση των ενδεδειγμένων δημοσιονομικών κανόνων και την έκδοση εγγράφων προγραμματισμού, την καθιέρωση διαφανών διαδικασιών εργασίας για τη λήψη αποφάσεων από τον εκτελεστικό διευθυντή της Ευρωπόλ, την έκδοση της ετήσιας έκθεσης πεπραγμένων και τον διορισμό εκτελεστικού διευθυντή. Για τον εξορθολογισμό της διαδικασίας λήψης αποφάσεων, το διοικητικό συμβούλιο μπορεί να συστήσει εκτελεστική επιτροπή μικρότερου μεγέθους στην οποία θα συμμετέχει εκπρόσωπος της Ευρωπαϊκής Επιτροπής. Μια τέτοια επιτροπή θα μπορούσε να παρακολουθεί πιο στενά τις δραστηριότητες της Ευρωπόλ με σκοπό την ενίσχυση της εποπτείας της διοικητικής και δημοσιονομικής διαχείρισης, ιδίως σε ζητήματα ελέγχου. Για να διασφαλίζεται η αποτελεσματικότητα της καθημερινής λειτουργίας της Ευρωπόλ, ο εκτελεστικός διευθυντής αποτελεί τον νόμιμο εκπρόσωπο και ανώτατο διευθυντικό στέλεχος του οργανισμού. Ο εκτελεστικός διευθυντής απολαύει πλήρους ανεξαρτησίας κατά την άσκηση των καθηκόντων του και εξασφαλίζει ότι η Ευρωπόλ επιτελεί τα καθήκοντα με τα οποία είναι επιφορτισμένη βάσει των διατάξεων του παρόντος κανονισμού. Ειδικότερα, φέρει την ευθύνη για την κατάρτιση των εγγράφων προϋπολογισμού και προγραμματισμού τα οποία υποβάλλονται στο διοικητικό συμβούλιο για τη λήψη απόφασης, καθώς και για την εφαρμογή των ετήσιων και πολυετών προγραμμάτων εργασίας της Ευρωπόλ και άλλων εγγράφων προγραμματισμού. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πλήρης συγχώνευση της ΕΑΑ και της Ευρωπόλ θα έχει ως αποτέλεσμα τη δημιουργία συνεργειών και τη βελτίωση της αποτελεσματικότητας. Η εξοικονόμηση κόστους και ανθρώπινων πόρων με όρους ισοδύναμου πλήρους απασχόλησης (ΙΠΕ) εκτιμάται ότι αντιστοιχεί σε 17,2 εκατομμύρια ευρώ και 14 άτομα για την περίοδο 2015-2020. Παρότι η παρούσα πρόταση θα αξιοποιήσει τα οφέλη της εξοικονόμησης καθώς και υφιστάμενους πόρους, θα απαιτηθούν πρόσθετοι πόροι για την εκπλήρωση από την Ευρωπόλ των νέων καθηκόντων που σχετίζονται με την κατάρτιση των λειτουργών επιβολής του νόμου, καθώς επίσης για την επεξεργασία και ανάλυση της αναμενόμενης αύξησης των ροών πληροφοριών, μεταξύ άλλων μέσω του Ευρωπαϊκού Κέντρου για τα Εγκλήματα στον Κυβερνοχώρο. Η λειτουργία και η περαιτέρω ανάπτυξη του Ευρωπαϊκού Κέντρου για τα Εγκλήματα στον Κυβερνοχώρο έχει μακράν τις σημαντικότερες επιπτώσεις στους πόρους. Παράλληλα με αυτές τις ανάγκες για νέους πόρους, η ΕΑΑ και η Ευρωπόλ συμμετέχουν επίσης στην τρέχουσα μείωση του προσωπικού κατά 5% σε όλους τους οργανισμούς της ΕΕ, ενώ κάποιες από τις θέσεις εργασίας τους θα ενταχθούν σε μια κεντρική ομάδα ανακατανομής του προσωπικού στους οργανισμούς της ΕΕ η οποία προορίζεται για την υποστήριξη νέων καθηκόντων και οργανισμών που βρίσκονται στο στάδιο έναρξης της λειτουργίας τους. Για την άσκηση των νέων δραστηριοτήτων κατάρτισης των λειτουργών επιβολής του νόμου, συγκεκριμένα των δραστηριοτήτων που απαιτούνται για την υλοποίηση του ευρωπαϊκού προγράμματος κατάρτισης σε θέματα επιβολής του νόμου που προτείνεται παράλληλα με την παρούσα πρόταση, θα χρειαστεί πρόσθετο προσωπικό 12 ατόμων με ισοδύναμο πλήρους απασχόλησης. Οι ανθρώπινοι πόροι για τις νέες δραστηριότητες κατάρτισης θα προέλθουν από τη συγχώνευση της ΕΑΑ με την Ευρωπόλ, η οποία θα έχει ως αποτέλεσμα την εξοικονόμηση 14 θέσεων εργασίας, οι οποίες αντιστοιχούν σε 10,1 εκατομμύρια ευρώ για την περίοδο 2015-2020. Η κατάργηση14 θέσεων εργασίας στην ΕΑΑ αναμένεται ότι επαρκεί για τη συμμόρφωσή της προς την υποχρέωση μείωσης του προσωπικού κατά 5% και συμμετοχής στην κεντρική ομάδα ανακατανομής του προσωπικού. Επιπλέον, αναμένεται να εξοικονομηθούν ακόμη 7,1 εκατομμύρια ευρώ χάρη στη μείωση των δαπανών για κτίρια, εξοπλισμό και έξοδα του διοικητικού συμβουλίου κατά την ίδια περίοδο. Η μετεγκατάσταση 40 περίπου εργαζομένων από την τρέχουσα έδρα της ΕΑΑ, που βρίσκεται στο Bramshill του Ηνωμένου Βασιλείου, στην έδρα της Ευρωπόλ στη Χάγη των Κάτω Χωρών αναμένεται να απαιτήσει περιορισμένη εφάπαξ δαπάνη της τάξεως των 30 000 ευρώ. Δεδομένου, ωστόσο, ότι το Ηνωμένο Βασίλειο έχει ανακοινώσει την πρόθεσή του να κλείσει τις εγκαταστάσεις στο Bramshill, η ΕΑΑ θα πρέπει σε κάθε περίπτωση να μετεγκατασταθεί. Για την κάλυψη των αυξημένων αναγκών επεξεργασίας πληροφοριών που θα προκύψουν από την αναμενόμενη αύξηση του όγκου των πληροφοριών οι οποίες παρέχονται στην Ευρωπόλ στο πλαίσιο της παρούσας πρότασης (η αύξηση αυτή προέρχεται από την ενισχυμένη υποχρέωση των κρατών μελών να παρέχουν παράλληλα συναφή δεδομένα στην Ευρωπόλ, χρηματοοικονομική στήριξη σε επιμέρους έρευνες και να υποβάλλουν εκθέσεις παρακολούθησης) θα χρειαστεί πρόσθετο προσωπικό 3 ατόμων με ισοδύναμο πλήρους απασχόλησης. Τα άτομα αυτά θα προσληφθούν σταδιακά κατά την περίοδο 2015 - 2017 και οι σχετικές δαπάνες προσωπικού υπολογίζονται σε 1,8 εκατομμύρια ευρώ για την περίοδο 2015-2020. Πάντως, περίπου τα δύο τρίτα των δαπανών αυτών θα αντισταθμισθούν με την εξοικονόμηση πόρων που θα προκύψει από τη συγχώνευση με την ΕΑΑ: δύο (2) άτομα με ισοδύναμο πλήρους απασχόλησης θα εξασφαλισθούν από 2 εκ των 14 θέσεων εργασίας που θα εξοικονομηθούν συνεπεία της συγχώνευσης με την ΕΑΑ. Όσον αφορά το Ευρωπαϊκό Κέντρο για τα Εγκλήματα στον Κυβερνοχώρο, κατά την περίοδο 2015-2020 θα προσληφθούν 41 άτομα με ισοδύναμο πλήρους απασχόλησης. Τα καθήκοντα τα οποία καλούνται να εκπληρώσουν αυτοί οι υπάλληλοι προσδιορίζονται σε συνοδευτικό έγγραφο εργασίας των υπηρεσιών της Επιτροπής. Οι δαπάνες του Ευρωπαϊκού Κέντρου για τα Εγκλήματα στον Κυβερνοχώρο εκτός των δαπανών προσωπικού εκτιμάται ότι ανέρχονται σε 16,6 εκατομμύρια ευρώ κατά την ίδια περίοδο. Ήδη το 2013, 44 άτομα με ισοδύναμο πλήρους απασχόλησης έχουν τοποθετηθεί στο Ευρωπαϊκό Κέντρο για τα Εγκλήματα στον Κυβερνοχώρο στο πλαίσιο εσωτερικής ανακατανομής του προσωπικού στους κόλπους της Ευρωπόλ, ενώ 17 ακόμη άτομα με ισοδύναμο πλήρους απασχόλησης ζητήθηκαν από την Ευρωπόλ στο πλαίσιο του σχεδίου του προϋπολογισμού για το 2014. Σε ό,τι αφορά τη συμμόρφωση προς την υποχρέωση μείωσης του προσωπικού κατά 5% και συμμετοχής στην ανακατανομή του προσωπικού, πέραν των 12 ατόμων με ισοδύναμο πλήρους απασχόλησης που προβλέπεται να αποχωρήσουν το 2014, αναμένεται ότι κατά την περίοδο 2015-2018 θα αποχωρήσουν από την Ευρωπόλ ακόμη 34 άτομα με ισοδύναμο πλήρους απασχόλησης. Τέλος, η παρούσα πρόταση προβλέπει πρόσθετους πόρους για τον Ευρωπαίο Επόπτη Προστασίας Δεδομένων. Η ανάγκη αυτή εκτιμάται ότι θα καλυφθεί από 1 άτομο με ισοδύναμο πλήρους απασχόλησης. Από την αλλαγή στις ρυθμίσεις για την εποπτεία της προστασίας των δεδομένων αναμένεται ότι κατά την περίοδο 2015-2020 αφενός θα εξοικονομηθούν 3 εκατομμύρια ευρώ για την Ευρωπόλ, η οποία δεν χρειάζεται πλέον να στηρίζει την Κοινή Εποπτική Αρχή, και αφετέρου θα προκύψουν πρόσθετες δαπάνες για τον ΕΕΠΔ της τάξης του 1,5 εκατομμυρίου ευρώ. Κατά συνέπεια, οι δημοσιονομικές επιπτώσεις της νομοθετικής πρότασης κατά την περίοδο 2015-2020 ανέρχονται σε συνολικά 623 εκατομμύρια ευρώ για τον οργανισμό που θα προκύψει από τη συγχώνευση και σε ακόμη 1,5 εκατομμύριο ευρώ για τον ΕΕΠΔ[26]. 2013/0091 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τον οργανισμό της Ευρωπαϊκής Ένωσης για τη συνεργασία και την κατάρτιση στον τομέα της επιβολής του νόμου (Ευρωπόλ) και για την κατάργηση των αποφάσεων 2009/371/ΔΕΥ και 2005/681/ΔΕΥ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 88 και το άρθρο 87 παράγραφος 2 στοιχείο β), Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Κατόπιν διαβούλευσης με τον Ευρωπαίο Επόπτη Προστασίας Δεδομένων, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η Ευρωπόλ ιδρύθηκε με την απόφαση του Συμβουλίου 2009/371/ΔΕΥ[27] ως οργανισμός της Ένωσης, ο οποίος χρηματοδοτείται από τον γενικό προϋπολογισμό της Ένωσης και του οποίου αποστολή είναι η υποστήριξη και η ενίσχυση της δράσης των αρμόδιων αρχών των κρατών μελών και της αμοιβαίας συνεργασίας τους για την πρόληψη και την καταπολέμηση του οργανωμένου εγκλήματος, της τρομοκρατίας και άλλων μορφών σοβαρού εγκλήματος που επηρεάζουν δύο ή περισσότερα κράτη μέλη. Η απόφαση του Συμβουλίου 2009/371/ΔΕΥ αντικατέστησε τη σύμβαση δυνάμει του άρθρου Κ.3 της Συνθήκης για την Ευρωπαϊκή Ένωση, σχετικά με την ίδρυση Ευρωπαϊκής Αστυνομικής Υπηρεσίας (σύμβαση Ευρωπόλ) [28]. (2) Σύμφωνα με το άρθρο 88 της Συνθήκης για τη λειτουργία της Ευρωπαϊκής Ένωσης, η λειτουργία της Ευρωπόλ διέπεται από κανονισμό ο οποίος εκδίδεται με τη συνήθη νομοθετική διαδικασία. Επίσης, το άρθρο αυτό απαιτεί να καθοριστούν όροι ελέγχου των δραστηριοτήτων της Ευρωπόλ από το Ευρωπαϊκό Κοινοβούλιο, με τη συμμετοχή των εθνικών κοινοβουλίων. Επομένως, είναι αναγκαίο να αντικατασταθεί η απόφαση του Συμβουλίου 2009/371/ΔΕΥ από κανονισμό, ο οποίος θα προβλέπει κανόνες περί του κοινοβουλευτικού ελέγχου. (3) Η Ευρωπαϊκή Αστυνομική Ακαδημία («ΕΑΑ») ιδρύθηκε με την απόφαση του Συμβουλίου 2005/681/ΔΕΥ[29] με αποστολή τη διευκόλυνση της συνεργασίας μεταξύ των εθνικών αστυνομικών αρχών, μέσω της διοργάνωσης και του συντονισμού δραστηριοτήτων κατάρτισης σχετικών με την ευρωπαϊκής εμβέλειας αστυνόμευση. (4) Το «Πρόγραμμα της Στοκχόλμης – Μια ανοικτή και ασφαλής Ευρώπη που εξυπηρετεί και προστατεύει τους πολίτες»[30] καλεί την Ευρωπόλ να εξελιχθεί και να καταστεί «κέντρο ανταλλαγής πληροφοριών μεταξύ των αρχών επιβολής του νόμου των κρατών μελών, φορέας παροχής υπηρεσιών και πλατφόρμα των υπηρεσιών επιβολής του νόμου». Για να επιτευχθεί αυτός ο στόχος απαιτείται περαιτέρω ενίσχυση της επιχειρησιακής αποτελεσματικότητας της Ευρωπόλ βάσει της αξιολόγησης της λειτουργίας της. Το πρόγραμμα της Στοκχόλμης θέτει επίσης ως στόχο την καλλιέργεια μιας αυθεντικής ευρωπαϊκής παιδείας στον τομέα της επιβολής του νόμου, μέσω της εκπόνησης ευρωπαϊκών προγραμμάτων κατάρτισης και ανταλλαγών για το σύνολο των επαγγελματιών που δραστηριοποιούνται στον τομέα της επιβολής του νόμου σε εθνικό και ενωσιακό επίπεδο. (5) Τα μεγάλης κλίμακας δίκτυα εγκληματιών και τρομοκρατών εγκυμονούν σοβαρούς κινδύνους για την εσωτερική ασφάλεια της Ευρωπαϊκής Ένωσης, καθώς και για την ασφάλεια και ευημερία των πολιτών της. Από τις διαθέσιμες αξιολογήσεις απειλών προκύπτει ότι οι εγκληματικές ομάδες αναπτύσσουν ολοένα περισσότερο πολυσχιδή εγκληματική δραστηριότητα, και μάλιστα σε διασυνοριακή βάση. Επομένως, οι εθνικές αρχές επιβολής του νόμου πρέπει να συνεργάζονται στενότερα με τις αντίστοιχες αρχές των άλλων κρατών μελών. Στο πλαίσιο αυτό, είναι αναγκαίο να τεθούν στη διάθεση της Ευρωπόλ μέσα για την αύξηση της συνδρομής που παρέχει στα κράτη μέλη με σκοπό την πρόληψη της εγκληματικότητας στο σύνολο της Ένωσης και τη διεξαγωγή σχετικών αναλύσεων και ερευνών. Η διαπίστωση αυτή έχει επιβεβαιωθεί και στις αξιολογήσεις που περιέχουν οι αποφάσεις του Συμβουλίου 2009/371/ΔΕΥ και 2005/681/ΔΕΥ. (6) Δεδομένης της συνάφειας μεταξύ του έργου της Ευρωπόλ και της ΕΑΑ, η ενοποίηση και ο εξορθολογισμός των αρμοδιοτήτων των δύο οργανισμών αναμένεται να αυξήσει την αποδοτικότητα της επιχειρησιακής δραστηριότητας, τη χρησιμότητα της παρεχόμενης κατάρτισης και την αποτελεσματικότητα της αστυνομικής συνεργασίας στην ΕΕ. (7) Κατά συνέπεια, οι αποφάσεις του Συμβουλίου 2009/371/ΔΕΥ και 2005/681/ΔΕΥ πρέπει να καταργηθούν και να αντικατασταθούν με τον παρόντα κανονισμό, ο οποίος στηρίζεται στην εμπειρία από την εφαρμογή αμφότερων των αποφάσεων. Η Ευρωπόλ που θα συσταθεί βάσει του παρόντος κανονισμού πρέπει να αντικαταστήσει τις Ευρωπόλ και ΕΑΑ που ιδρύθηκαν βάσει των καταργηθεισών αποφάσεων και να ασκεί στο εξής τα καθήκοντα με τα οποία αυτές ήταν επιφορτισμένες. (8) Καθώς οι εγκληματικές πράξεις τελούνται συχνά σε διασυνοριακό επίπεδο, η Ευρωπόλ θα πρέπει να στηρίζει και να ενισχύει τις ενέργειες των κρατών μελών και τη μεταξύ τους συνεργασία στον τομέα της πρόληψης και της καταπολέμησης της σοβαρής εγκληματικότητας που επηρεάζει δύο ή περισσότερα κράτη μέλη. Η τρομοκρατία είναι μία από τις σοβαρότερες απειλές για την ασφάλεια της Ένωσης και η Ευρωπόλ πρέπει να συνδράμει τα κράτη μέλη ώστε να αντιμετωπίσουν τις κοινές προκλήσεις στο συγκεκριμένο πεδίο. Ως ο οργανισμός επιβολής του νόμου της ΕΕ, η Ευρωπόλ καλείται επίσης να στηρίξει και να ενισχύσει ενέργειες και συνεργασίες για την καταπολέμηση των μορφών εγκληματικότητας που θίγουν τα συμφέροντα της ΕΕ. Ακόμη, είναι σκόπιμο να προσφέρει στήριξη για την πρόληψη και την καταπολέμηση συναφών αξιόποινων πράξεων οι οποίες διαπράττονται με σκοπό την εξασφάλιση των μέσων, τη διευκόλυνση, την εκτέλεση ή τη διασφάλιση της ατιμωρησίας πράξεων για τις οποίες είναι αρμόδια η Ευρωπόλ. (9) Η Ευρωπόλ οφείλει να διασφαλίζει καλύτερης ποιότητας, περισσότερο συντονισμένη και πιο συνεκτική κατάρτιση για τους λειτουργούς επιβολής του νόμου όλων των βαθμίδων, βάσει σαφούς πλαισίου, με γνώμονα τις εκάστοτε προσδιοριζόμενες ανάγκες κατάρτισης. (10) Η Ευρωπόλ πρέπει να έχει την ευχέρεια να ζητά από τα κράτη μέλη να κινούν, να διεξάγουν ή να συντονίζουν ποινικές έρευνες σε συγκεκριμένες υποθέσεις όπου η διασυνοριακή συνεργασία θα απέφερε οφέλη. Η Ευρωπόλ πρέπει να ενημερώνει τη Μονάδα δικαστικής συνεργασίας της Ευρωπαϊκής Ένωσης (Eurojust) σχετικά με τέτοιου είδους αιτήματα. (11) Για να αυξηθεί η αποτελεσματικότητα της Ευρωπόλ ως κέντρου ανταλλαγής πληροφοριών στην Ευρωπαϊκή Ένωση, είναι σκόπιμο να θεσπισθούν σαφείς υποχρεώσεις για την παροχή από τα κράτη μέλη στην Ευρωπόλ των δεδομένων που είναι αναγκαία για την εκπλήρωση της αποστολής της. Κατά την τήρηση των υποχρεώσεων αυτών, τα κράτη μέλη πρέπει να αποδίδουν ιδιαίτερη προσοχή στην παροχή δεδομένων χρήσιμων για την καταπολέμηση των μορφών εγκληματικότητας οι οποίες βρίσκονται στο επίκεντρο των στρατηγικών και επιχειρησιακών προτεραιοτήτων, στο πλαίσιο των συναφών μέσων πολιτικής της ΕΕ. Τα κράτη μέλη πρέπει επίσης να παρέχουν στην Ευρωπόλ αντίγραφο των διμερών και πολυμερών ανταλλαγών πληροφοριών με άλλα κράτη μέλη σχετικά με εγκλήματα που εμπίπτουν στον τομέα αρμοδιότητας της Ευρωπόλ. Παράλληλα, είναι σκόπιμο να αυξήσει η Ευρωπόλ το επίπεδο στήριξης που παρέχει στα κράτη μέλη ούτως ώστε να αναβαθμισθεί η αμοιβαία συνεργασία και η ανταλλαγή πληροφοριών. Η Ευρωπόλ πρέπει να υποβάλλει ετήσια έκθεση στο σύνολο των θεσμικών οργάνων και στα εθνικά κοινοβούλια σχετικά με τον βαθμό στον οποίο μεμονωμένα κράτη μέλη της παρέχουν πληροφορίες. (12) Για να διασφαλισθεί η αποτελεσματική συνεργασία μεταξύ της Ευρωπόλ και των κρατών μελών, είναι σκόπιμο να συσταθεί εθνική μονάδα σε κάθε κράτος μέλος. Κάθε τέτοια εθνική μονάδα θα πρέπει να λειτουργεί ως ο βασικός σύνδεσμος μεταξύ αφενός των εθνικών αρχών επιβολής του νόμου και των ιδρυμάτων κατάρτισης και, αφετέρου, της Ευρωπόλ. Προκειμένου να διασφαλισθεί η διαρκής και αποτελεσματική ανταλλαγή πληροφοριών μεταξύ της Ευρωπόλ και των εθνικών μονάδων και να διευκολυνθεί η μεταξύ τους συνεργασία, κάθε εθνική μονάδα πρέπει να αποσπά έναν τουλάχιστον αξιωματικό-σύνδεσμο στην Ευρωπόλ. (13) Λαμβανομένης υπόψη της αποκεντρωμένης δομής ορισμένων κρατών μελών και της ανάγκης να διασφαλιστεί η ταχεία ανταλλαγή πληροφοριών σε ορισμένες υποθέσεις, η Ευρωπόλ πρέπει να μπορεί να συνεργάζεται απευθείας με τις αρχές επιβολής του νόμου των κρατών μελών στο πλαίσιο μεμονωμένων ερευνών, τηρώντας εκ παραλλήλου ενήμερες τις οικείες εθνικές μονάδες. (14) Με στόχο τη διασφάλιση υψηλής ποιότητας, συντονισμένης και συνεκτικής κατάρτισης σε θέματα επιβολής του νόμου στην Ένωση, η Ευρωπόλ πρέπει να ενεργεί σύμφωνα με την πολιτική της ΕΕ για την κατάρτιση σε θέματα επιβολής του νόμου. Κατάρτιση σε επίπεδο ΕΕ πρέπει να είναι διαθέσιμη σε λειτουργούς επιβολής του νόμου όλων των βαθμίδων. Η Ευρωπόλ πρέπει να μεριμνά για την αξιολόγηση της παρεχόμενης κατάρτισης και για την ενσωμάτωση των συμπερασμάτων εκτιμήσεων των αναγκών κατάρτισης στις εργασίες προγραμματισμού για την αποτροπή αλληλεπικαλύψεων. Η Ευρωπόλ πρέπει να προωθεί την αναγνώριση στα κράτη μέλη της κατάρτισης η οποία παρέχεται σε επίπεδο ΕΕ. (15) Είναι επίσης αναγκαίο να βελτιωθεί η διακυβέρνηση της Ευρωπόλ, μέσω της αύξησης της αποτελεσματικότητας και του εξορθολογισμού των διαδικασιών. (16) Η Επιτροπή και τα κράτη μέλη πρέπει να εκπροσωπούνται στο διοικητικό συμβούλιο της Ευρωπόλ προκειμένου να ελέγχουν αποτελεσματικά τη λειτουργία της. Για να αντικατοπτρίζεται η διττή αποστολή του νέου οργανισμού, η οποία συνίσταται στην επιχειρησιακή υποστήριξη και στην παροχή κατάρτισης σε θέματα επιβολής του νόμου, τα τακτικά μέλη του διοικητικού συμβουλίου πρέπει να διορίζονται με κριτήριο τις γνώσεις που διαθέτουν στον τομέα της συνεργασίας για την επιβολή του νόμου, ενώ τα αναπληρωματικά μέλη πρέπει να διορίζονται με κριτήριο τις γνώσεις τους σε θέματα κατάρτισης των λειτουργών επιβολής του νόμου. Τα αναπληρωματικά μέλη ενδείκνυται να ενεργούν ως πλήρη μέλη σε περίπτωση απουσίας των τακτικών μελών και οσάκις συζητούνται θέματα κατάρτισης ή λαμβάνονται αποφάσεις σχετικά με αυτά. Το διοικητικό συμβούλιο πρέπει να λαμβάνει συμβουλευτική υποστήριξη από επιστημονική επιτροπή σχετικά με τεχνικά ζητήματα κατάρτισης. (17) Στο διοικητικό συμβούλιο είναι σκόπιμο να ανατεθούν οι αναγκαίες αρμοδιότητες, ιδίως σε σχέση με την κατάρτιση του προϋπολογισμού και τον έλεγχο της εκτέλεσής του, τη θέσπιση των ενδεδειγμένων δημοσιονομικών κανόνων και την έκδοση εγγράφων προγραμματισμού, την καθιέρωση διαφανών διαδικασιών εργασίας για τη λήψη αποφάσεων από τον εκτελεστικό διευθυντή της Ευρωπόλ και την έκδοση της ετήσιας έκθεσης πεπραγμένων. Πρέπει επίσης να ασκεί εξουσίες αρχής διορισμού των μελών του οργανισμού, συμπεριλαμβανομένου του εκτελεστικού διευθυντή. Για τον εξορθολογισμό της διαδικασίας λήψης αποφάσεων και την ενίσχυση της εποπτείας της διοικητικής και της δημοσιονομικής διαχείρισης, το διοικητικό συμβούλιο πρέπει επίσης να μπορεί να συστήσει εκτελεστική επιτροπή. (18) Για να διασφαλίζεται η αποτελεσματικότητα της καθημερινής λειτουργίας της Ευρωπόλ, ο εκτελεστικός διευθυντής πρέπει να αποτελεί τον νόμιμο εκπρόσωπο και ανώτατο διευθυντικό στέλεχος του οργανισμού, να ασκεί όλα τα καθήκοντά του υπό καθεστώς πλήρους ανεξαρτησίας και να εξασφαλίζει ότι η Ευρωπόλ επιτελεί το έργο το οποίο καθορίζεται στον παρόντα κανονισμό. Ειδικότερα, ο εκτελεστικός διευθυντής πρέπει να φέρει την ευθύνη για την κατάρτιση των εγγράφων προϋπολογισμού και προγραμματισμού τα οποία υποβάλλονται στο διοικητικό συμβούλιο για τη λήψη απόφασης, καθώς και την ευθύνη για την εφαρμογή των ετήσιων και πολυετών προγραμμάτων εργασιών της Ευρωπόλ και άλλων εγγράφων προγραμματισμού. (19) Για να μπορεί η Ευρωπόλ να προλαμβάνει και να καταπολεμεί τις αξιόποινες πράξεις οι οποίες εμπίπτουν στο πεδίο αρμοδιοτήτων της, είναι απαραίτητο να διαθέτει όσο το δυνατόν πληρέστερες και πιο επικαιροποιημένες πληροφορίες. Επομένως, η Ευρωπόλ πρέπει να μπορεί να επεξεργάζεται δεδομένα τα οποία λαμβάνει από κράτη μέλη, τρίτες χώρες, διεθνείς οργανισμούς, φορείς της ΕΕ και ιδιώτες, καθώς και από πηγές οι οποίες είναι προσιτές στο κοινό, με στόχο την καλύτερη κατανόηση των εγκληματικών φαινομένων και τάσεων, τη συγκέντρωση πληροφοριών σχετικά με κυκλώματα εγκληματιών και τη διαπίστωση τυχόν σχέσεων μεταξύ των διαφόρων αξιόποινων πράξεων. (20) Για να αυξηθεί η αποτελεσματικότητά της όσον αφορά την παροχή επακριβών εγκληματολογικών αναλύσεων στις αρχές επιβολής του νόμου των κρατών μελών, η Ευρωπόλ πρέπει να χρησιμοποιεί νέες τεχνολογίες κατά την επεξεργασία δεδομένων. Η Ευρωπόλ πρέπει να έχει τη δυνατότητα να ανιχνεύει με ταχύτητα την ύπαρξη τυχόν δεσμών μεταξύ διαφορετικών ερευνών και κοινών μεθόδων δράσης τις οποίες μετέρχονται οι διάφορες εγκληματικές ομάδες, καθώς επίσης να ελέγχει τις διασταυρώσεις δεδομένων και να έχει σαφή συνολική εικόνα για τις σχετικές τάσεις, διασφαλίζοντας παράλληλα ένα υψηλό επίπεδο προστασίας των δεδομένων προσωπικού χαρακτήρα. Κατά συνέπεια, οι βάσεις δεδομένων της Ευρωπόλ δεν πρέπει να καθορίζονται εκ των προτέρων, αλλά να έχει η Ευρωπόλ την ελευθερία να επιλέγει την πλέον αποτελεσματική δομή ΤΠ. Για να διασφαλισθεί υψηλό επίπεδο προστασίας των δεδομένων, είναι σκόπιμο να καθοριστούν ο σκοπός των πράξεων επεξεργασίας, τα δικαιώματα πρόσβασης και ειδικές πρόσθετες εγγυήσεις. (21) Για να γίνεται σεβαστή η κυριότητα των δεδομένων και να διασφαλίζεται η προστασία των πληροφοριών, τα κράτη μέλη, οι αρχές τρίτων χωρών και οι διεθνείς οργανισμοί πρέπει να μπορούν να καθορίζουν τον σκοπό για τον οποίο η Ευρωπόλ έχει το δικαίωμα να υποβάλει δεδομένα σε επεξεργασία και να επιβάλλουν περιορισμούς στα δικαιώματα πρόσβασης. (22) Για να διασφαλίζεται ότι πρόσβαση σε δεδομένα διαθέτουν μόνον πρόσωπα για τα οποία η πρόσβαση στα συγκεκριμένα δεδομένα είναι αναγκαία για την εκτέλεση των καθηκόντων τους, ο κανονισμός είναι σκόπιμο να προβλέπει λεπτομερείς κανόνες σχετικά με τις διάφορες βαθμίδες δικαιωμάτων πρόσβασης σε δεδομένα τα οποία υποβάλλονται σε επεξεργασία από την Ευρωπόλ. Οι εν λόγω κανόνες πρέπει να ισχύουν με την επιφύλαξη των περιορισμών οι οποίοι επιβάλλονται από τους παρόχους των δεδομένων επί της πρόσβασης, καθώς είναι σκόπιμο να γίνεται σεβαστή η κυριότητα των δεδομένων. Με στόχο την αποτελεσματικότερη πρόληψη και καταπολέμηση των αξιόποινων πράξεων που εμπίπτουν στην αποστολή της Ευρωπόλ, η Ευρωπόλ πρέπει να κοινοποιεί στα κράτη μέλη τις πληροφορίες που τα αφορούν. (23) Με σκοπό την ενίσχυση της διοργανικής επιχειρησιακής συνεργασίας και, ιδίως, τη συσχέτιση δεδομένων που έχουν ήδη στη διάθεσή τους οι διάφοροι οργανισμοί, η Ευρωπόλ πρέπει να επιτρέπει την πρόσβαση της Εurojust και της Ευρωπαϊκής Υπηρεσίας Καταπολέμησης της Απάτης (OLAF) στα δεδομένα που έχει στη διάθεσή της ώστε να προβαίνουν σε σχετικές αναζητήσεις. (24) Στον βαθμό που απαιτείται για την εκτέλεση των καθηκόντων της, η Ευρωπόλ είναι σκόπιμο να διατηρεί σχέσεις συνεργασίας με άλλους φορείς της Ένωσης, αρχές επιβολής του νόμου, καθώς και με ιδρύματα κατάρτισης σε θέματα επιβολής του νόμου τρίτων χωρών, διεθνείς οργανισμούς και ιδιώτες. (25) Στον βαθμό που επιβάλλεται για την εκτέλεση των καθηκόντων της και προκειμένου να διασφαλισθεί η επιχειρησιακή της αποτελεσματικότητα, η Ευρωπόλ πρέπει να είναι σε θέση να ανταλλάσσει κάθε είδους πληροφορίες, εξαιρουμένων των δεδομένων προσωπικού χαρακτήρα, με άλλα όργανα της ΕΕ, αρχές επιβολής του νόμου και ιδρύματα κατάρτισης σε θέματα επιβολής του νόμου τρίτων χωρών, καθώς και με διεθνείς οργανισμούς. Λαμβανομένου υπόψη ότι επιχειρήσεις, ενώσεις επιχειρήσεων, μη κυβερνητικές οργανώσεις και λοιποί ιδιώτες κατέχουν εμπειρογνωσία και δεδομένα τα οποία έχουν άμεση συνάφεια με το έργο της πρόληψης και της καταπολέμησης της σοβαρής εγκληματικότητας και της τρομοκρατίας, η Ευρωπόλ πρέπει να είναι σε θέση να ανταλλάσσει τέτοια δεδομένα και με ιδιώτες. Για την πρόληψη και την καταπολέμηση εγκλημάτων στον κυβερνοχώρο τα οποία σχετίζονται με συμβάντα που θέτουν σε κίνδυνο την ασφάλεια δικτύων και πληροφοριών, η Ευρωπόλ καλείται, σύμφωνα με την οδηγία [τίτλος της εκδοθείσας οδηγίας] του Ευρωπαϊκού Κοινοβουλίου και του Συμβουλίου σχετικά με μέτρα για την εξασφάλιση κοινού υψηλού επιπέδου ασφάλειας δικτύων και πληροφοριών σε ολόκληρη την Ένωση[31], να συνεργαστεί και να ανταλλάξει πληροφορίες, εκτός των δεδομένων προσωπικού χαρακτήρα, με εθνικές αρχές αρμόδιες για την ασφάλεια δικτύων και συστημάτων πληροφοριών. (26) Στον βαθμό που απαιτείται για την εκτέλεση των καθηκόντων της, η Ευρωπόλ είναι σκόπιμο να μπορεί να ανταλλάσσει δεδομένα προσωπικού χαρακτήρα με άλλα όργανα της ΕΕ.. (27) Οι εμπλεκόμενοι με σοβαρές μορφές εγκληματικότητας και τρομοκρατικές ενέργειες συχνά διατηρούν διασυνδέσεις εκτός του εδάφους της ΕΕ. Κατά συνέπεια, η Ευρωπόλ, στον βαθμό που επιβάλλεται για την εκτέλεση των καθηκόντων της, πρέπει επίσης να μπορεί να ανταλλάσσει δεδομένα προσωπικού χαρακτήρα με αρχές επιβολής του νόμου τρίτων χωρών και με διεθνείς οργανισμούς όπως η Ιντερπόλ. (28) Η Ευρωπόλ πρέπει να μπορεί να διαβιβάζει δεδομένα προσωπικού χαρακτήρα σε αρχές τρίτων χωρών ή σε διεθνείς οργανισμούς μόνον βάσει απόφασης της Επιτροπής η οποία καταλήγει στο συμπέρασμα ότι η εκάστοτε χώρα ή ο διεθνής οργανισμός διασφαλίζει επαρκές επίπεδο προστασίας των δεδομένων Europol ή, απουσία απόφασης περί της επάρκειας, βάσει διεθνούς συμφωνίας συναφθείσας από την Ευρωπαϊκή Ένωση κατ’ εφαρμογή του άρθρου 218 της Συνθήκης ή βάσει συμφωνίας συνεργασίας συναφθείσας μεταξύ της Ευρωπόλ και της εν λόγω τρίτης χώρας πριν από την έναρξη ισχύος του παρόντος κανονισμού. Βάσει του άρθρου 9 του προσαρτώμενου στη Συνθήκη πρωτοκόλλου 36 σχετικά με τις μεταβατικές διατάξεις, τα νομικά αποτελέσματα αυτών των συμφωνιών πρέπει να διατηρούνται μέχρι την κατάργηση, ακύρωση ή τροποποίησή τους κατά την εφαρμογή της Συνθήκης. (29) Σε περίπτωση που μια διαβίβαση δεδομένων προσωπικού χαρακτήρα δεν είναι δυνατό να στηριχθεί σε απόφαση της Επιτροπής περί της επάρκειας, ούτε σε διεθνή συμφωνία συναφθείσα από την Ένωση αλλά ούτε και σε ισχύουσα συμφωνία συνεργασίας, το διοικητικό συμβούλιο και ο Ευρωπαίος Επόπτης Προστασίας Δεδομένων πρέπει να έχουν την ευχέρεια να επιτρέπουν διαβίβαση ή σειρά διαβιβάσεων, εφόσον παρέχονται επαρκείς εγγυήσεις. Εάν δεν ισχύσει καμία από τις ανωτέρω περιπτώσεις, ο εκτελεστικός διευθυντής πρέπει να έχει την ευχέρεια να επιτρέπει τη διαβίβαση των δεδομένων κατ' εξαίρεση ή ανάλογα με την περίπτωση, εάν αυτή είναι αναγκαία για τη διασφάλιση των ουσιωδών συμφερόντων ενός κράτους μέλους, για την πρόληψη επικείμενου κινδύνου ο οποίος σχετίζεται με την εγκληματικότητα ή την τρομοκρατία, ή εάν η διαβίβαση είναι άλλως αναγκαία ή επιβαλλόμενη από τον νόμο για σοβαρούς δημόσιους λόγους, ή εάν το υποκείμενο των δεδομένων έχει δηλώσει ότι συναινεί στη διαβίβαση, ή εάν διακυβεύονται ζωτικά συμφέροντα του υποκειμένου των δεδομένων. (30) Η Ευρωπόλ πρέπει να μπορεί να λαμβάνει και να επεξεργάζεται δεδομένα προσωπικού χαρακτήρα προερχόμενα από ιδιωτικούς φορείς και ιδιώτες, μόνον εάν τα δεδομένα αυτά διαβιβάζονται στην Ευρωπόλ από εθνική μονάδα της Ευρωπόλ σε κράτος μέλος σύμφωνα με την εθνική του νομοθεσία ή από σημείο επαφής τρίτης χώρας με την οποία υπάρχει παγιωμένη συνεργασία βάσει συμφωνίας η οποία έχει συναφθεί δυνάμει του άρθρου 23 της απόφασης του Συμβουλίου 2009/371/ΔΕΥ πριν από την έναρξη ισχύς του παρόντος κανονισμού ή από αρχή τρίτης χώρας ή από διεθνή οργανισμό με τον οποίο η Ένωση έχει συνάψει διεθνή συμφωνία κατ’ εφαρμογή του άρθρου 218 της Συνθήκης. (31) Τυχόν πληροφορίες οι οποίες είναι σαφές ότι ελήφθησαν από τρίτη χώρα ή διεθνή οργανισμό κατά παράβαση των ανθρωπίνων δικαιωμάτων δεν αποτελούν αντικείμενο επεξεργασίας. (32) Οι κανόνες περί προστασίας δεδομένων στο πλαίσιο της Ευρωπόλ πρέπει να ενισχυθούν και να στηριχθούν στις βασικές αρχές του κανονισμού (EΚ) αριθ. 45/2001[32] ούτως ώστε να διασφαλίζεται υψηλό επίπεδο προστασίας των φυσικών προσώπων σε σχέση με την επεξεργασία δεδομένων προσωπικού χαρακτήρα. Δεδομένου ότι η προσαρτώμενη στη Συνθήκη δήλωση 21 αναγνωρίζει την ιδιαίτερη φύση της επεξεργασίας δεδομένων προσωπικού χαρακτήρα στο πλαίσιο της επιβολής του νόμου, οι κανόνες της Ευρωπόλ περί της προστασίας δεδομένων πρέπει να είναι αυτόνομοι και να ευθυγραμμίζονται με άλλες συναφείς πράξεις για την προστασία δεδομένων οι οποίες εφαρμόζονται στην τομέα της αστυνομικής συνεργασίας στην Ευρωπαϊκή Ένωση, ιδίως με τη Σύμβαση αριθ. 108[33] και τη Σύσταση αριθ. R(87) 15 του Συμβουλίου της Ευρώπης[34], καθώς και με την απόφαση πλαίσιο 2008/977/ΔΕΥ του Συμβουλίου για την προστασία των δεδομένων προσωπικού χαρακτήρα που τυγχάνουν επεξεργασίας στο πλαίσιο της αστυνομικής και δικαστικής συνεργασίας σε ποινικές υποθέσεις [35] [να αντικατασταθεί με τη συναφή οδηγία που ισχύει κατά τον χρόνο της έκδοσης]. (33) Στον βαθμό του εφικτού, τα δεδομένα προσωπικού χαρακτήρα πρέπει να διακρίνονται ανάλογα με τον βαθμό ακρίβειας και αξιοπιστίας τους. Τα πραγματικά περιστατικά πρέπει να διακρίνονται από τις προσωπικές εκτιμήσεις, προκειμένου να διασφαλίζεται τόσο η προστασία των φυσικών προσώπων όσο και η ποιότητα και η αξιοπιστία των πληροφοριών που επεξεργάζεται η Ευρωπόλ. (34) Στον τομέα της αστυνομικής συνεργασίας υποβάλλονται σε επεξεργασία δεδομένα προσωπικού χαρακτήρα τα οποία αφορούν διαφορετικές κατηγορίες προσώπων. Η Ευρωπόλ πρέπει να διακρίνει όσο το δυνατόν σαφέστερα μεταξύ των δεδομένων προσωπικού χαρακτήρα τα οποία αφορούν διαφορετικές κατηγορίες προσώπων. Τα δεδομένα προσωπικού χαρακτήρα π.χ. θυμάτων, μαρτύρων, προσώπων που έχουν στην κατοχή τους συναφείς πληροφορίες, καθώς και τα δεδομένων προσωπικού χαρακτήρα των ανηλίκων είναι σκόπιμο να απολαύουν αυξημένου βαθμού προστασίας. Κατά συνέπεια, η Ευρωπόλ δεν πρέπει να υποβάλλει τέτοια δεδομένα σε επεξεργασία εκτός εάν κάτι τέτοιο είναι απολύτως αναγκαίο για την πρόληψη και καταπολέμηση αξιόποινων πράξεων που εμπίπτουν στην αποστολή της, και υπό την προϋπόθεση ότι τα δεδομένα αυτά συμπληρώνουν άλλα δεδομένα προσωπικού χαρακτήρα που έχουν ήδη υποβληθεί σε επεξεργασία από την Ευρωπόλ. (35) Βάσει των θεμελιωδών δικαιωμάτων στην προστασία των δεδομένων προσωπικού χαρακτήρα, η Ευρωπόλ δεν πρέπει να αποθηκεύει δεδομένα προσωπικού χαρακτήρα για περισσότερο χρόνο από αυτόν που είναι αναγκαίος για την εκτέλεση των καθηκόντων της. (36) Η Ευρωπόλ είναι σκόπιμο να λαμβάνει τα κατάλληλα τεχνικά και οργανωτικά μέτρα για την κατοχύρωση της ασφάλειας των προσωπικών δεδομένων. (37) Κάθε πρόσωπο πρέπει να έχει δικαίωμα πρόσβασης σε δεδομένα προσωπικού χαρακτήρα που το αφορούν, καθώς επίσης δικαίωμα διόρθωσής τους σε περίπτωση που τα δεδομένα είναι ανακριβή, και διαγραφής ή απαγόρευσης της πρόσβασης σε αυτά σε περίπτωση που τα δεδομένα έχουν παύσει να είναι αναγκαία. Τα δικαιώματα που αναγνωρίζονται στο πρόσωπο το οποίο αφορούν τα δεδομένα και η άσκησή τους δεν πρέπει να θίγουν τις υποχρεώσεις που βαρύνουν την Ευρωπόλ και πρέπει να υπόκεινται στους περιορισμούς οι οποίοι καθορίζονται στον παρόντα κανονισμό. (38) Η προστασία των δικαιωμάτων και των ελευθεριών των υποκειμένων των δεδομένων προϋποθέτει τον επακριβή επιμερισμό ευθυνών στο πλαίσιο του παρόντος κανονισμού. Ειδικότερα, τα κράτη μέλη πρέπει να είναι υπεύθυνα για την ακρίβεια και την επικαιροποίηση των δεδομένων που διαβιβάζουν στην Ευρωπόλ, καθώς και για τη νομιμότητα κάθε τέτοιας διαβίβασης. Η Ευρωπόλ πρέπει να είναι υπεύθυνη για την ακρίβεια και την επικαιροποίηση των δεδομένων που της διαβιβάζουν άλλοι πάροχοι δεδομένων. Η Ευρωπόλ πρέπει επίσης να μεριμνά για τη θεμιτή και σύννομη επεξεργασία των δεδομένων, για τη συλλογή και επεξεργασία τους για συγκεκριμένο σκοπό, για την καταλληλότητα, συνάφεια και αναλογικότητά τους προς τους σκοπούς της επεξεργασίας τους, καθώς και για τη μη αποθήκευσή τους επί χρονικό διάστημα μεγαλύτερο από αυτό που είναι αναγκαίο για την επίτευξη αυτών των σκοπών. (39) Για τους σκοπούς της εξακρίβωσης της νομιμότητας της επεξεργασίας δεδομένων, του αυτοελέγχου και της κατοχύρωσης της ακεραιότητας και ασφάλειας των δεδομένων, η Ευρωπόλ πρέπει να τηρεί αρχεία συλλογής, μεταβολής, πρόσβασης, ανακοίνωσης, συνδυασμού ή διαγραφής δεδομένων προσωπικού χαρακτήρα. Η Ευρωπόλ πρέπει να είναι υποχρεωμένη να συνεργάζεται με τον Ευρωπαίο Επόπτη Προστασίας Δεδομένων και να θέτει, κατόπιν αιτήματος, στη διάθεσή του τις συναφείς καταχωρίσεις ή την τεκμηρίωση, ώστε να μπορούν να χρησιμεύσουν για την παρακολούθηση των πράξεων επεξεργασίας. (40) Η Ευρωπόλ είναι σκόπιμο να διορίσει έναν υπεύθυνο προστασίας δεδομένων, ο οποίος θα τη συνδράμει κατά την παρακολούθηση της συμμόρφωσης προς τις διατάξεις του παρόντος κανονισμού. Ο υπεύθυνος προστασίας δεδομένων πρέπει να είναι σε θέση να εκτελεί τις αρμοδιότητες και τα καθήκοντά του με ανεξαρτησία και αποτελεσματικότητα. (41) Οι εθνικές αρχές που είναι αρμόδιες για την εποπτεία της επεξεργασίας δεδομένων προσωπικού χαρακτήρα πρέπει να ελέγχουν τη νομιμότητα της επεξεργασίας δεδομένων προσωπικού χαρακτήρα από τα κράτη μέλη, ο δε Ευρωπαίος Επόπτης Προστασίας Δεδομένων πρέπει να ελέγχει τη νομιμότητα των δραστηριοτήτων επεξεργασίας δεδομένων που εκτελούνται από την Ευρωπόλ στο πλαίσιο της εκτέλεσης των δραστηριοτήτων της υπό καθεστώς πλήρους ανεξαρτησίας. (42) Ο Ευρωπαίος Επόπτης Προστασίας Δεδομένων και οι εθνικές εποπτικές αρχές είναι σκόπιμο να συνεργάζονται μεταξύ τους σε σχέση με ειδικά ζητήματα για τα οποία απαιτείται ανάμειξη κράτους μέλους και προκειμένου να διασφαλίζεται η συνεκτική εφαρμογή του παρόντος κανονισμού στο σύνολο της Ευρωπαϊκής Ένωσης. (43) Η επεξεργασία μη επιχειρησιακών δεδομένων προσωπικού χαρακτήρα από την Ευρωπόλ τα οποία δεν σχετίζονται με ποινικές έρευνες υπόκειται στον κανονισμό (EΚ) αριθ. 45/2001. (44) Ο Ευρωπαίος Επόπτης Προστασίας Δεδομένων είναι σκόπιμο να επιλαμβάνεται κάθε καταγγελίας η οποία υποβάλλεται από το υποκείμενο των δεδομένων και να διενεργεί συναφή έρευνα. Η διερεύνηση σε συνέχεια καταγγελίας είναι σκόπιμο να διενεργείται, με την επιφύλαξη δικαστικού ελέγχου, στον βαθμό που ενδείκνυται στην εκάστοτε περίπτωση. Ο Ευρωπαίος Επόπτης Προστασίας Δεδομένων πρέπει να ενημερώνει το υποκείμενο των δεδομένων σχετικά με την πρόοδο και την έκβαση της καταγγελίας εντός εύλογου χρονικού διαστήματος. (45) Κάθε φυσικό πρόσωπο πρέπει να έχει δικαίωμα δικαστικής προσφυγής κατά αποφάσεων του Ευρωπαίου Επόπτη Προστασίας Δεδομένων που το αφορούν. (46) Η Ευρωπόλ πρέπει να υπόκειται στους γενικούς κανόνες περί συμβατικής και εξωσυμβατικής ευθύνης οι οποίοι εφαρμόζονται στα θεσμικά και λοιπά όργανα και στους οργανισμούς της ΕΕ, με εξαίρεση την ευθύνη για παράνομη επεξεργασία δεδομένων. (47) Στην περίπτωση φυσικού προσώπου, ενδέχεται ενίοτε να μην είναι σαφές κατά πόσον η βλάβη την οποία υπέστη εξαιτίας παράνομης επεξεργασίας είναι αποτέλεσμα ενέργειας της Ευρωπόλ ή κράτους μέλους. Κατά συνέπεια, σε τέτοια περίπτωση η Ευρωπόλ και το κράτος μέλος στο έδαφος του οποίου επήλθε το ζημιογόνο γεγονός πρέπει να ευθύνονται από κοινού και εις ολόκληρον. (48) Για να διασφαλίζεται ότι η Ευρωπόλ υπόκειται σε πλήρη λογοδοσία και διαφάνεια, είναι απαραίτητο, δυνάμει του άρθρου 88 της Συνθήκης για τη λειτουργία της Ευρωπαϊκής Ένωσης, να θεσπισθούν διαδικασίες για τον έλεγχο των δραστηριοτήτων της Ευρωπόλ από το Ευρωπαϊκό Κοινοβούλιο, από κοινού με τα εθνικά κοινοβούλια, λαμβανομένης δεόντως υπόψη της ανάγκης προστασίας του απορρήτου επιχειρησιακών πληροφοριών. (49) Για το προσωπικό της Ευρωπόλ πρέπει να ισχύουν ο κανονισμός υπηρεσιακής κατάστασης των υπαλλήλων των Ευρωπαϊκών Κοινοτήτων και το καθεστώς που εφαρμόζεται επί του λοιπού προσωπικού των Ευρωπαϊκών Κοινοτήτων όπως καθορίζεται στον κανονισμό (EΟΚ, Ευρατόμ, ΕΚΑΧ) αριθ. 259/68[36]. Η Ευρωπόλ πρέπει να μπορεί να απασχολεί προσωπικό το οποίο προσλαμβάνεται από τις αρμόδιες αρχές των κρατών μελών σε θέσεις έκτακτων υπαλλήλων η θητεία των οποίων πρέπει να είναι περιορισμένη, ώστε να τηρείται η αρχή της εκ περιτροπής μετακίνησης, καθώς η επακόλουθη επανενσωμάτωσή τους στο δυναμικό της αρμόδιας αρχής από την οποία προέρχονται θα διευκολύνει τη στενή συνεργασία μεταξύ της Ευρωπόλ και των αρμόδιων αρχών των κρατών μελών. Τα κράτη μέλη πρέπει να λαμβάνουν κάθε μέτρο που είναι αναγκαίο ώστε να διασφαλίζεται ότι το προσωπικό που προσλαμβάνεται από την Ευρωπόλ στις θέσεις έκτακτων υπαλλήλων μπορεί, μετά τη λήξη της θητείας στην Ευρωπόλ, να επιστρέψει στην εθνική πολιτική υπηρεσία στην οποία ανήκει. (50) Λόγω της φύσεως των καθηκόντων της Ευρωπόλ και του ρόλου του εκτελεστικού διευθυντή, ενδέχεται ο εκτελεστικός διευθυντής να καλείται να προβεί σε δήλωση και να απαντά σε ερωτήσεις στην αρμόδια επιτροπή του Ευρωπαϊκού Κοινοβουλίου, πριν από τον διορισμό του και πριν από ενδεχόμενη παράταση της θητείας του. Ο εκτελεστικός διευθυντής πρέπει επίσης να υποβάλλει την ετήσια έκθεση στο Ευρωπαϊκό Κοινοβούλιο και στο Συμβούλιο. Επιπλέον, το Ευρωπαϊκό Κοινοβούλιο πρέπει να έχει τη δυνατότητα να καλεί τον εκτελεστικό διευθυντή να υποβάλει αναφορά σχετικά με την εκτέλεση των καθηκόντων του. (51) Για να εξασφαλιστεί η πλήρης αυτονομία και η ανεξαρτησία της, η Ευρωπόλ πρέπει να διαθέτει αυτόνομο προϋπολογισμό τα έσοδα του οποίου θα προέρχονται κυρίως από συνεισφορά από τον προϋπολογισμό της Ευρωπαϊκής Ένωσης. Η δημοσιονομική διαδικασία της Ένωσης πρέπει να εφαρμόζεται όσον αφορά τη συνεισφορά της Ένωσης καθώς και οποιεσδήποτε άλλες επιδοτήσεις που βαρύνουν τον γενικό προϋπολογισμό της Ευρωπαϊκής Ένωσης. Ο λογιστικός έλεγχος πρέπει να ασκείται από το Ελεγκτικό Συνέδριο. (52) Για την Ευρωπόλ πρέπει να ισχύει ο κανονισμός (ΕΕ, ΕΥΡΑΤΟΜ) αριθ. 966/2012 σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 (δημοσιονομικός κανονισμός)[37]. (53) Για την Ευρωπόλ πρέπει να ισχύει ο κανονισμός (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου της 25ης Μαΐου 1999 σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[38]. (54) Η Ευρωπόλ επεξεργάζεται δεδομένα τα οποία χρήζουν ιδιαίτερης προστασίας καθώς περιλαμβάνουν διαβαθμισμένες πληροφορίες της ΕΕ και ευαίσθητες μη διαβαθμισμένες πληροφορίες. Κατά συνέπεια, η Ευρωπόλ πρέπει να θεσπίσει κανόνες περί απορρήτου και περί της επεξεργασίας αυτών των πληροφοριών, λαμβάνοντας υπόψη τις βασικές αρχές και τις ελάχιστες προδιαγραφές που καθορίζονται στην απόφαση 2011/292/ΕΕ σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ[39]. (55) Είναι σκόπιμο να αξιολογείται σε τακτική βάση η εφαρμογή του παρόντος κανονισμού. (56) Οι διατάξεις που απαιτούνται όσον αφορά τη στέγαση της Ευρωπόλ στο κράτος μέλος της έδρας, ήτοι στις Κάτω Χώρες, καθώς και οι ειδικοί κανόνες που εφαρμόζονται στο σύνολο του προσωπικού της Ευρωπόλ και στα μέλη των οικογενειών τους είναι σκόπιμο να καθορισθούν με συμφωνία περί της έδρας. Περαιτέρω, το κράτος μέλος υποδοχής οφείλει να παρέχει τις καλύτερες δυνατές συνθήκες για την εξασφάλιση της εύρυθμης λειτουργίας της Ευρωπόλ, συμπεριλαμβανομένων της σχολικής φοίτησης των παιδιών και των συγκοινωνιών, ώστε ο οργανισμός να μπορεί να προσελκύει ανθρώπινους πόρους υψηλής ποιότητας από μια όσο το δυνατόν ευρύτερη γεωγραφική βάση. (57) Η Ευρωπόλ, όπως ιδρύεται σύμφωνα με τις διατάξεις του παρόντος κανονισμού, αντικαθιστά και διαδέχεται, αφενός, την Ευρωπόλ, η οποία έχει ιδρυθεί σύμφωνα με τις διατάξεις της απόφασης του Συμβουλίου 2009/371/ΔΕΥ και, αφετέρου, τη CEPOL, η οποία έχει ιδρυθεί σύμφωνα με τις διατάξεις της απόφασης του Συμβουλίου 2005/681/ΔΕΥ. Κατά συνέπεια, είναι σκόπιμο να υποκαταστήσει νομικώς τους δύο ανωτέρω οργανισμούς σε όλες τις συμβάσεις τις οποίες έχουν συνάψει, περιλαμβανομένων των συμβάσεων εργασίας, των υποχρεώσεων που υπέχουν και των περιουσιακών στοιχείων που έχουν αποκτήσει. Οι διεθνείς συμφωνίες που έχουν συναφθεί από την Ευρωπόλ, η οποία έχει ιδρυθεί σύμφωνα με τις διατάξεις της απόφασης του Συμβουλίου 2009/371/ΔΕΥ, και από τη CEPOL, η οποία έχει ιδρυθεί σύμφωνα με τις διατάξεις της απόφασης του Συμβουλίου 2005/681/ΔΕΥ, παραμένουν σε ισχύ, με εξαίρεση τη συμφωνία περί της έδρας που έχει συναφθεί από τη CEPOL. (58) Για να μπορεί η Ευρωπόλ να εξακολουθήσει να ασκεί όσο το δυνατόν καλύτερα τα καθήκοντα της Ευρωπόλ, η οποία έχει ιδρυθεί σύμφωνα με τις διατάξεις της απόφασης του Συμβουλίου 2009/371/ΔΕΥ, και της CEPOL, η οποία έχει ιδρυθεί σύμφωνα με τις διατάξεις της απόφασης του Συμβουλίου 2005/681/ΔΕΥ, είναι σκόπιμο να θεσπισθούν μεταβατικές ρυθμίσεις, ιδίως όσον αφορά το διοικητικό συμβούλιο, τον εκτελεστικό διευθυντή και την οριοθέτηση ενός μέρους του προϋπολογισμού της Ευρωπόλ που προορίζεται για παροχή κατάρτισης, επί μία τριετία από την έναρξη ισχύος του παρόντος κανονισμού. (59) Δεδομένου ότι ο στόχος του παρόντος κανονισμού, δηλαδή η ίδρυση οντότητας αρμόδιας για τη συνεργασία και την επαγγελματική κατάρτιση στον τομέα της επιβολής του νόμου σε επίπεδο Ένωσης, δεν μπορεί να επιτευχθεί επαρκώς από τα κράτη μέλη και μπορεί, κατά συνέπεια, λόγω της κλίμακας και των αποτελεσμάτων της δράσης, να επιτευχθεί καλύτερα σε επίπεδο Ένωσης, η Ένωση δύναται να θεσπίσει μέτρα σύμφωνα με την αρχή της επικουρικότητας, όπως αυτή διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο προαναφερθέν άρθρο, ο παρών κανονισμός δεν υπερβαίνει το μέτρο που είναι αναγκαίο για την επίτευξη του στόχου αυτού. (60) [Σύμφωνα με το άρθρο 3 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας, όσον αφορά το χώρο ελευθερίας, ασφάλειας και δικαιοσύνης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα συγκεκριμένα κράτη μέλη κοινοποίησαν την πρόθεσή τους να συμμετάσχουν στην έκδοση και στην εφαρμογή του παρόντος κανονισμού] Ή [με την επιφύλαξη του άρθρου 4 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, τα συγκεκριμένα κράτη μέλη δεν θα συμμετάσχουν στην έκδοση του παρόντος κανονισμού και δεν θα δεσμεύονται από αυτόν ούτε θα υπόκεινται στην εφαρμογή του]. (61) Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. (62) Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως από τον Χάρτη Θεμελιωδών Δικαιωμάτων της Ευρωπαϊκής Ένωσης, ιδίως το δικαίωμα της προστασίας των δεδομένων προσωπικού χαρακτήρα και το δικαίωμα της προστασίας της ιδιωτικής ζωής, όπως αυτά κατοχυρώνονται από τα άρθρα 8 και 7 του Χάρτη, καθώς και από το άρθρο 16 της Συνθήκης, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Κεφάλαιο I ΓΕΝΙΚΕΣ ΔΙΑΤΑΞΕΙΣ ΚΑΙ ΣΤΟΧΟΙ ΤΗΣ ΕΥΡΩΠΟΛ Άρθρο 1 Ίδρυση του οργανισμού της Ευρωπαϊκής Ένωσης για τη συνεργασία και την κατάρτιση στον τομέα της επιβολής του νόμου 1. Ιδρύεται ο οργανισμός της Ευρωπαϊκής Ένωσης για τη συνεργασία και την κατάρτιση στον τομέα της επιβολής του νόμου (Ευρωπόλ) με σκοπό τη βελτίωση της αμοιβαίας συνεργασίας μεταξύ των αρχών επιβολής του νόμου στην Ευρωπαϊκή Ένωση, την ενίσχυση και την υποστήριξη των ενεργειών τους, καθώς και για την επίτευξη μιας συνεκτικής ευρωπαϊκής πολιτικής για την κατάρτιση. 2. Η Ευρωπόλ, όπως ιδρύεται με τον παρόντα κανονισμό, αντικαθιστά και διαδέχεται, αφενός, την Ευρωπόλ που ιδρύθηκε με την απόφαση 2009/371/ΔΕΥ και, αφετέρου, την Ευρωπαϊκή Αστυνομική Ακαδημία (CEPOL) που ιδρύθηκε με την απόφαση 2005/681/ΔΕΥ. Άρθρο 2 Ορισμοί Για τους σκοπούς του παρόντος κανονισμού: α) ως «αρμόδιες αρχές των κρατών μελών» νοούνται όλες οι αστυνομικές αρχές και άλλες υπηρεσίες επιβολής του νόμου που υπάρχουν στα κράτη μέλη και είναι επιφορτισμένες βάσει της εθνικής νομοθεσίας με την πρόληψη και την καταπολέμηση αξιόποινων πράξεων· β) ως «ανάλυση» νοείται η συγκέντρωση, η επεξεργασία ή η χρήση δεδομένων προς υποβοήθηση ποινικής έρευνας· γ) ως «φορείς της Ένωσης» νοούνται θεσμικά όργανα, φορείς, αποστολές, οργανισμοί και υπηρεσίες που έχουν ιδρυθεί δυνάμει ή επί τη βάσει της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης· δ) ως «λειτουργοί επιβολής του νόμου» νοούνται οι αξιωματικοί της αστυνομίας και οι υπάλληλοι των τελωνείων και άλλων συναφών υπηρεσιών, συμπεριλαμβανομένων των φορέων της Ένωσης, οι οποίοι είναι επιφορτισμένοι με την πρόληψη και την καταπολέμηση σοβαρών μορφών εγκληματικότητας που επηρεάζουν δύο ή περισσότερα κράτη μέλη, της τρομοκρατίας και μορφών εγκληματικότητας που θίγουν κοινά συμφέροντα τα οποία καλύπτονται από πολιτική της Ένωσης, καθώς και με τη διαχείριση μη στρατιωτικών κρίσεων και με τη διεθνή αστυνόμευση συμβάντων μείζονος σημασίας· ε) ως «τρίτες χώρες» νοούνται οι χώρες που δεν είναι κράτη μέλη της Ευρωπαϊκής Ένωσης· στ) ως «διεθνείς οργανισμοί» νοούνται οι διεθνείς οργανισμοί και οι υπαγόμενοι σε αυτούς φορείς δημοσίου δικαίου ή άλλοι φορείς οι οποίοι έχουν ιδρυθεί δυνάμει ή επί τη βάσει συμφωνίας μεταξύ δύο ή περισσοτέρων κρατών· ζ) ως «ιδιωτικοί φορείς» νοούνται οι φορείς και οι οργανισμοί που έχουν συσταθεί κατά το δίκαιο κράτους μέλους ή τρίτης χώρας, ιδίως επιχειρήσεις και εταιρείες, επιχειρηματικές ενώσεις, οργανισμοί μη κερδοσκοπικού χαρακτήρα και άλλα νομικά πρόσωπα που δεν υπάγονται στο στοιχείο στ)· η) ως «ιδιώτες» νοούνται όλα τα φυσικά πρόσωπα· θ) ως «δεδομένα προσωπικού χαρακτήρα» νοούνται κάθε είδους πληροφορίες που αναφέρονται σε φυσικό πρόσωπο του οποίου η ταυτότητα είναι γνωστή ή μπορεί να εξακριβωθεί (στο εξής αποκαλούμενο «υποκείμενο των δεδομένων»). Ως πρόσωπο του οποίου η ταυτότητα μπορεί να εξακριβωθεί λογίζεται το πρόσωπο εκείνο που μπορεί να προσδιοριστεί, άμεσα ή έμμεσα, ιδίως βάσει αριθμού ταυτότητας ή βάσει ενός ή περισσοτέρων συγκεκριμένων στοιχείων που χαρακτηρίζουν την υπόστασή του από άποψη φυσική, βιολογική, ψυχική, οικονομική, πολιτιστική ή κοινωνική· ι) ως «επεξεργασία δεδομένων προσωπικού χαρακτήρα», στο εξής αποκαλούμενη «επεξεργασία», νοείται κάθε εργασία ή σειρά εργασιών που πραγματοποιούνται με ή χωρίς τη βοήθεια αυτοματοποιημένων μεθόδων και εφαρμόζονται σε δεδομένα προσωπικού χαρακτήρα, όπως η συλλογή, η καταχώριση, η οργάνωση, η αποθήκευση, η προσαρμογή ή η τροποποίηση, η ανάκτηση, η αναζήτηση πληροφοριών, η χρήση, η ανακοίνωση με διαβίβαση, η διάδοση και κάθε άλλη μορφή διάθεσης, η συσχέτιση ή ο συνδυασμός, καθώς και το κλείδωμα, η διαγραφή ή η καταστροφή· ια) ως «αποδέκτης» νοείται το φυσικό ή νομικό πρόσωπο, η δημόσια αρχή, η υπηρεσία ή οποιοσδήποτε άλλος φορέας στον οποίο ανακοινώνονται τα δεδομένα, είτε πρόκειται για τρίτο, είτε όχι. Ωστόσο, οι αρχές οι οποίες ενδεχομένως λαμβάνουν δεδομένα, στα πλαίσια ειδικής έρευνας, δεν θεωρούνται ως αποδέκτες· ιβ) ως «διαβίβαση δεδομένων προσωπικού χαρακτήρα» νοείται η ανακοίνωση δεδομένων προσωπικού χαρακτήρα μεταξύ περιορισμένου αριθμού καθορισμένων μερών, στο πλαίσιο της οποίας αυτός που ανακοινώνει παρέχει εν γνώσει του ή σκοπίμως στον αποδέκτη πρόσβαση στα δεδομένα προσωπικού χαρακτήρα· ιγ) ως «αρχείο δεδομένων προσωπικού χαρακτήρα», στο εξής αποκαλούμενο «αρχείο», νοείται κάθε διαρθρωμένο σύνολο δεδομένων προσωπικού χαρακτήρα τα οποία είναι προσιτά με γνώμονα συγκεκριμένα κριτήρια, είτε το σύνολο αυτό είναι συγκεντρωμένο είτε αποκεντρωμένο είτε κατανεμημένο σε λειτουργική ή γεωγραφική βάση· ιδ) ως «συγκατάθεση του υποκειμένου των δεδομένων» νοείται κάθε ελεύθερη, ρητή και εν πλήρη επιγνώσει δήλωση βουλήσεως, με την οποία το υποκείμενο των δεδομένων δέχεται να αποτελέσουν αντικείμενο επεξεργασίας τα δεδομένα προσωπικού χαρακτήρα που το αφορούν· ιε) ως «διοικητικά δεδομένα προσωπικού χαρακτήρα» νοούνται όλα τα δεδομένα προσωπικού χαρακτήρα που επεξεργάζεται η Ευρωπόλ, εκτός από δεδομένα τα οποία υποβάλλονται σε επεξεργασία προς εκπλήρωση των στόχων που καθορίζονται στο άρθρο 3 παράγραφοι 1 και 2. Άρθρο 3 Στόχοι 1. Η Ευρωπόλ στηρίζει και ενισχύει τις ενέργειες των αρμόδιων αρχών των κρατών μελών καθώς και την αμοιβαία συνεργασία τους για την πρόληψη και την καταπολέμηση σοβαρών μορφών εγκληματικότητας που επηρεάζουν δύο ή περισσότερα κράτη μέλη, της τρομοκρατίας και μορφών εγκληματικότητας που θίγουν κοινά συμφέροντα τα οποία καλύπτονται από πολιτική της Ένωσης, όπως ορίζεται στο Παράρτημα 1. 2. Η Ευρωπόλ στηρίζει επίσης και ενισχύει ενέργειες των αρμόδιων αρχών των κρατών μελών καθώς και την αμοιβαία συνεργασία τους για την πρόληψη και την καταπολέμηση αξιόποινων πράξεων συναφών με τις αξιόποινες πράξεις που αναφέρονται στην παράγραφο 1. Ως συναφείς αξιόποινες πράξεις λογίζονται οι ακόλουθες: α) αξιόποινες πράξεις που διαπράττονται με σκοπό την απόκτηση των μέσων για την τέλεση πράξεων που εμπίπτουν στο πεδίο αρμοδιότητας της Ευρωπόλ· β) αξιόποινες πράξεις που διαπράττονται με σκοπό τη διευκόλυνση ή την τέλεση πράξεων που εμπίπτουν στο πεδίο αρμοδιότητας της Ευρωπόλ· γ) αξιόποινες πράξεις που διαπράττονται με σκοπό την εξασφάλιση της ατιμωρησίας για πράξεις που εμπίπτουν στο πεδίο αρμοδιότητας της Ευρωπόλ. 3. Η Ευρωπόλ στηρίζει, αναπτύσσει, παρέχει και συντονίζει δραστηριότητες κατάρτισης για τους λειτουργούς επιβολής του νόμου. Κεφάλαιο II ΚΑΘΗΚΟΝΤΑ ΣΤΟ ΠΛΑΙΣΙΟ ΤΗΣ ΣΥΝΕΡΓΑΣΙΑΣ ΣΤΟΝ ΤΟΜΕΑ ΕΠΙΒΟΛΗΣ ΤΟΥ ΝΟΜΟΥ Άρθρο 4 Καθήκοντα 1. Η Ευρωπόλ είναι ο οργανισμός της Ευρωπαϊκής Ένωσης ο οποίος ασκεί τα ακόλουθα καθήκοντα σύμφωνα με τον παρόντα κανονισμό: α) συλλογή, αποθήκευση, επεξεργασία, ανάλυση και ανταλλαγή πληροφοριών· β) άμεση ενημέρωση των κρατών μελών για πληροφορίες που τα αφορούν και για τη συνάφεια που ενδεχομένως διαπιστώνεται μεταξύ αξιόποινων πράξεων· γ) συντονισμό, οργάνωση και υλοποίηση ερευνητικών και επιχειρησιακών δράσεων (i) από κοινού με τις αρμόδιες αρχές των κρατών μελών ή (ii) στους κόλπους κοινών ομάδων έρευνας, σύμφωνα με το άρθρο 5, ενδεχομένως σε συνεννόηση με την Eurojust· δ) συμμετοχή σε κοινές ομάδες έρευνας και εισήγηση περί της σύστασής τους σύμφωνα με το άρθρο 5· ε) παροχή στοιχείων και αναλυτικής υποστήριξης στα κράτη μέλη σε σχέση με μείζονος σημασίας διεθνή συμβάντα· στ) εκπόνηση αξιολόγησης απειλών, στρατηγικών και επιχειρησιακών αναλύσεων και γενικών εκθέσεων προόδου των εργασιών· ζ) ανάπτυξη, διάδοση και προώθηση ειδικών γνώσεων σχετικά με μεθόδους πρόληψης της εγκληματικότητας, ερευνητικές διαδικασίες και τεχνικές και εγκληματολογικές μεθόδους, και παροχή συμβουλών στα κράτη μέλη· η) τεχνική και οικονομική υποστήριξη των διασυνοριακών επιχειρήσεων και ερευνών των κρατών μελών, περιλαμβανομένων των κοινών ομάδων έρευνας· θ) υποστήριξη, ανάπτυξη, παροχή, συντονισμό και υλοποίηση δράσεων κατάρτισης για τους λειτουργούς επιβολής του νόμου σε συνεργασία με το δίκτυο των ιδρυμάτων κατάρτισης των κρατών μελών, όπως ορίζεται στο κεφάλαιο III· ι) παροχή στους φορείς της Ένωσης που συστάθηκαν δυνάμει του Τίτλου V της Συνθήκης και στην Ευρωπαϊκή Υπηρεσία Καταπολέμησης της Απάτης (OLAF) πληροφοριών ασφαλείας σε ποινικές υποθέσεις και αναλυτικής υποστήριξης στους τομείς που εμπίπτουν στην αρμοδιότητά τους· ια) παροχή πληροφοριών και υποστήριξης στις δομές διαχείρισης κρίσεων της ΕΕ και στις αποστολές διαχείρισης κρίσεων της ΕΕ οι οποίες προβλέπονται στη Συνθήκη για την Ευρωπαϊκή Ένωση· ιβ) ανάπτυξη κέντρων εμπειρογνωσίας στην Ένωση για την καταπολέμηση ορισμένων μορφών εγκληματικότητας που εμπίπτουν στην αποστολή της Ευρωπόλ, συγκεκριμένα ανάπτυξη του Ευρωπαϊκού Κέντρου για τα Εγκλήματα στον Κυβερνοχώρο. 2. Η Ευρωπόλ παρέχει στρατηγικές αναλύσεις και αξιολογήσεις απειλών προς συνδρομή του Συμβουλίου και της Επιτροπής στον καθορισμό στρατηγικών και επιχειρησιακών προτεραιοτήτων για την καταπολέμηση της εγκληματικότητας. Η Ευρωπόλ επικουρεί επίσης την επιχειρησιακή υλοποίηση αυτών των προτεραιοτήτων. 3. Η Ευρωπόλ παρέχει στρατηγικής σημασίας στοιχεία προκειμένου να διευκολύνει την αποτελεσματική και αποδοτική χρήση των πόρων που είναι διαθέσιμοι σε εθνικό επίπεδο και σε επίπεδο Ένωσης για επιχειρησιακές δραστηριότητες και για την υποστήριξη των δραστηριοτήτων αυτών. 4. Η Ευρωπόλ ενεργεί επίσης ως Κεντρική Υπηρεσία για την καταπολέμηση της παραχάραξης και κιβδηλείας του ευρώ σύμφωνα με την απόφαση 2005/511/ΔΕΥ του Συμβουλίου, της 12ης Ιουλίου 2005, σχετικά με την προστασία του ευρώ από την παραχάραξη και κιβδηλεία[40]. Η Ευρωπόλ ενθαρρύνει επίσης τον συντονισμό των μέτρων που εφαρμόζουν οι αρμόδιες αρχές των κρατών μελών για την καταπολέμηση της παραχάραξης και κιβδηλείας του ευρώ ή στους κόλπους κοινών ομάδων έρευνας, ενδεχομένως σε συνεννόηση με φορείς της Ένωσης και αρχές τρίτων χωρών. Άρθρο 5 Συμμετοχή σε κοινές ομάδες έρευνας 1. Η Ευρωπόλ δύναται να συμμετέχει σε εργασίες των κοινών ομάδων έρευνας με αντικείμενο αξιόποινες πράξεις οι οποίες εμπίπτουν στο πεδίο αρμοδιοτήτων της Ευρωπόλ. 2. Η Ευρωπόλ δύναται, εντός των ορίων που προβλέπει η νομοθεσία του κράτους μέλους στο οποίο δραστηριοποιείται η εκάστοτε κοινή ομάδα έρευνας, να παρέχει βοήθεια για όλες τις δραστηριότητες και να ανταλλάσσει πληροφορίες με όλα τα μέλη της κοινής ομάδας έρευνας. 3. Στις περιπτώσεις όπου η Ευρωπόλ έχει λόγους να φρονεί ότι η σύσταση κοινής ομάδας έρευνας μπορεί να αποβεί επωφελής για μια έρευνα, μπορεί να υποβάλει σχετική πρόταση στα ενδιαφερόμενα κράτη μέλη και να τα συνδράμει στη σύσταση της κοινής ομάδας έρευνας. 4. Η Ευρωπόλ δεν εφαρμόζει μέτρα καταναγκασμού. Άρθρο 6 Αιτήματα της Ευρωπόλ για την έναρξη ποινικών ερευνών 1. Σε συγκεκριμένες περιπτώσεις στις οποίες η Ευρωπόλ κρίνει σκόπιμη τη διενέργεια ποινικής έρευνας για αξιόποινη πράξη η οποία εμπίπτει στο πεδίο αρμοδιοτήτων της, ενημερώνει την Εurojust. 2. Παράλληλα, η Ευρωπόλ ζητά από τις εθνικές μονάδες των ενδιαφερόμενων κρατών μελών, οι οποίες συστήνονται βάσει του άρθρου 7 παράγραφος 2, να κινήσουν, να διεξαγάγουν ή να συντονίσουν μια ποινική έρευνα. 3. Οι εθνικές αρχές ενημερώνουν πάραυτα την Ευρωπόλ σχετικά με την έναρξη της έρευνας. 4. Σε περίπτωση που οι αρμόδιες αρχές των ενδιαφερομένων κρατών μελών αποφασίσουν να μην ικανοποιήσουν το αίτημα της Ευρωπόλ, την ενημερώνουν σχετικά με τους λόγους της απόφασής τους, εντός ενός μήνα από την υποβολή του αιτήματος. Μπορούν επίσης να μην παραθέσουν τους σχετικούς λόγους εάν η παράθεσή τους: α) θα έθιγε ουσιώδη εθνικά συμφέροντα ασφαλείας ή β) θα έθετε σε κίνδυνο την επιτυχή έκβαση ερευνών που βρίσκονται σε εξέλιξη ή την ασφάλεια φυσικών προσώπων. 5. Η Ευρωπόλ ενημερώνει την Eurojust σχετικά με απόφαση αρμόδιας αρχής κράτους μέλους να κινήσει έρευνα ή να αρνηθεί την εκκίνηση έρευνας. Άρθρο 7 Συνεργασία των κρατών μελών με την Ευρωπόλ 1. Τα κράτη μέλη συνεργάζονται με την Ευρωπόλ κατά την εκτέλεση των καθηκόντων της. 2. Κάθε κράτος μέλος συγκροτεί ή ορίζει μια εθνική μονάδα που αποτελεί την υπηρεσία-σύνδεσμο μεταξύ της Ευρωπόλ και των αρμόδιων αρχών των κρατών μελών, καθώς επίσης και με τα ιδρύματα κατάρτισης για τους λειτουργούς επιβολής του νόμου. Σε κάθε κράτος μέλος διορίζεται ένας δημόσιος λειτουργός ως προϊστάμενος της εθνικής μονάδας. 3. Τα κράτη μέλη διασφαλίζουν ότι οι εθνικές μονάδες είναι σε θέση να φέρουν σε πέρας τα καθήκοντα που προβλέπονται στον παρόντα κανονισμό, ιδίως ότι έχουν πρόσβαση στις εθνικές βάσεις δεδομένων επιβολής του νόμου. 4. Η Ευρωπόλ δύναται να συνεργάζεται απευθείας με τις αρμόδιες αρχές των κρατών μελών σε ό, τι αφορά τις διάφορες έρευνες. Στην περίπτωση αυτή, η Ευρωπόλ ενημερώνει πάραυτα την εθνική μονάδα και διαβιβάζει αντίγραφο από όλες τις πληροφορίες που ανταλλάσσονται κατά τη διάρκεια των απευθείας επαφών μεταξύ της Ευρωπόλ και των αντίστοιχων αρμόδιων αρχών. 5. Ειδικότερα, τα κράτη μέλη, μέσω των εθνικών μονάδων ή των αρμόδιων αρχών των κρατών μελών: α) παρέχουν στην Ευρωπόλ τις πληροφορίες που είναι αναγκαίες για την επίτευξη των στόχων της. Η δραστηριότητα αυτή περιλαμβάνει την άμεση παροχή στην Ευρωπόλ πληροφοριών σχετικά με τομείς εγκληματικότητας που συγκαταλέγονται στις προτεραιότητες της Ευρωπαϊκής Ένωσης. Περιλαμβάνει επίσης την υποβολή αντιγράφου των διμερών ή πολυμερών συνομιλιών με άλλο ή άλλα κράτη μέλη, στον βαθμό που η ανταλλαγή αφορά αξιόποινη πράξη η οποία εμπίπτει στο πεδίο αρμοδιοτήτων της Ευρωπόλ· β) διασφαλίζουν την αποτελεσματική επικοινωνία και συνεργασία όλων των συναφών αρμόδιων αρχών των κρατών μελών και των ιδρυμάτων κατάρτισης για τους λειτουργούς επιβολής του νόμου στα κράτη μέλη με την Ευρωπόλ· γ) παρέχουν ενημέρωση σχετικά με τις δραστηριότητες της Ευρωπόλ. 6. Οι προϊστάμενοι των εθνικών μονάδων συνεδριάζουν τακτικά, με σκοπό ιδίως την επεξεργασία και την επίλυση προβλημάτων που προκύπτουν στο πλαίσιο της επιχειρησιακής τους συνεργασίας με την Ευρωπόλ. 7. Κάθε κράτος μέλος καθορίζει την οργάνωση και το προσωπικό της εθνικής μονάδας σύμφωνα με την εθνική του νομοθεσία. 8. Τα έξοδα επικοινωνίας των εθνικών μονάδων και των αρμόδιων αρχών των κρατών μελών με την Ευρωπόλ βαρύνουν τα κράτη μέλη και, με εξαίρεση τα έξοδα διασύνδεσης, δεν βαρύνουν την Ευρωπόλ. 9. Τα κράτη μέλη διασφαλίζουν ελάχιστο επίπεδο ασφάλειας όλων των συστημάτων που χρησιμοποιούνται για τη διασύνδεση με την Ευρωπόλ. 10. Η Ευρωπόλ συντάσσει σε ετήσια βάση έκθεση σχετικά με τον όγκο και την ποιότητα των πληροφοριών που παρέχονται από κάθε κράτος μέλος σύμφωνα με το άρθρο 5 στοιχείο α), καθώς και σχετικά με τις επιδόσεις της εκάστοτε εθνικής μονάδας. Η ετήσια έκθεση διαβιβάζεται στο Ευρωπαϊκό Κοινοβούλιο, στο Συμβούλιο, στην Επιτροπή και στα εθνικά κοινοβούλια. Άρθρο 8 Αξιωματικοί-σύνδεσμοι 1. Έκαστη εθνική μονάδα διορίζει τουλάχιστον έναν αξιωματικό-σύνδεσμο στην Ευρωπόλ. Με την επιφύλαξη τυχόν αντίθετων διατάξεων του παρόντος κανονισμού, οι αξιωματικοί-σύνδεσμοι υπόκεινται στην εθνική νομοθεσία του κράτους μέλους από το οποίο έχουν διορισθεί. 2. Οι αξιωματικοί-σύνδεσμοι στελεχώνουν τα εθνικά γραφεία σύνδεσης στην Ευρωπόλ και λαμβάνουν εντολές από την εθνική τους μονάδα στους κόλπους της Ευρωπόλ, σύμφωνα με την εθνική νομοθεσία του κράτους μέλους από το οποίο έχουν διορισθεί και με τις διατάξεις που εφαρμόζονται για τη διοίκηση της Ευρωπόλ. 3. Οι αξιωματικοί-σύνδεσμοι βοηθούν στην ανταλλαγή πληροφοριών μεταξύ της Ευρωπόλ και των κρατών μελών τους. 4. Οι αξιωματικοί-σύνδεσμοι βοηθούν στην ανταλλαγή πληροφοριών μεταξύ των κρατών μελών τους και των αξιωματικών-συνδέσμων άλλων κρατών μελών, σύμφωνα με την εθνική νομοθεσία. Στο πλαίσιο αυτών των διμερών επαφών μπορεί να χρησιμοποιείται η υποδομή της Ευρωπόλ, σύμφωνα με την εθνική νομοθεσία, ώστε να καλύπτονται επίσης αξιόποινες πράξεις που δεν εμπίπτουν στο πεδίο αρμοδιοτήτων της Ευρωπόλ. Το διοικητικό συμβούλιο καθορίζει τα δικαιώματα και τις υποχρεώσεις των αξιωματικών-συνδέσμων έναντι της Ευρωπόλ. 5. Οι αξιωματικοί-σύνδεσμοι απολαύουν των αναγκαίων για την άσκηση των καθηκόντων τους προνομίων και ασυλιών σύμφωνα με το άρθρο 65. 6. Η Ευρωπόλ λαμβάνει μέριμνα ώστε οι αξιωματικοί-σύνδεσμοι να ενημερώνονται πλήρως και να συμμετέχουν στην άσκηση του συνόλου των δραστηριοτήτων της, στον βαθμό που κάτι τέτοιο είναι αναγκαίο για την άσκηση των καθηκόντων τους. 7. Η Ευρωπόλ θέτει με δικά της έξοδα στη διάθεση των κρατών μελών τους αναγκαίους χώρους στο κτίριό της και κατάλληλη υποστήριξη για την άσκηση των καθηκόντων των αξιωματικών-συνδέσμων. Όλα τα υπόλοιπα έξοδα που ανακύπτουν σε σχέση με τον διορισμό των αξιωματικών-συνδέσμων, συμπεριλαμβανομένου του κόστους του εξοπλισμού που τους παρέχεται, βαρύνουν το κράτος μέλος από το οποίο έχουν διορισθεί, υπό την επιφύλαξη τυχόν αντίθετης απόφασης της αρμόδιας για τον προϋπολογισμό αρχής κατόπιν εισήγησης του διοικητικού συμβουλίου. Κεφάλαιο ΙΙΙ ΚΑΘΗΚΟΝΤΑ ΣΤΟ ΠΛΑΙΣΙΟ ΤΗΣ ΚΑΤΑΡΤΙΣΗΣ ΤΩΝ ΛΕΙΤΟΥΡΓΩΝ ΕΠΙΒΟΛΗΣ ΤΟΥ ΝΟΜΟΥ Άρθρο 9 Ακαδημία της Ευρωπόλ 1. Δυνάμει του παρόντος κανονισμού συστήνεται στους κόλπους της Ευρωπόλ υπηρεσία με την ονομασία Ακαδημία της Ευρωπόλ, η οποία υποστηρίζει, αναπτύσσει, παρέχει και συντονίζει την κατάρτιση των λειτουργών επιβολής του νόμου, ιδίως στους τομείς της καταπολέμησης σοβαρών μορφών εγκληματικότητας που επηρεάζουν δύο ή περισσότερα κράτη μέλη, της τρομοκρατίας, της διαχείρισης καταστάσεων υψηλού κινδύνου για τα δημόσια τάξη και αθλητικών διοργανώσεων, του στρατηγικού σχεδιασμού και της διοίκησης μη στρατιωτικών αποστολών της Ένωσης, της ανάπτυξης επιτελικών ικανοτήτων στον τομέα επιβολής του νόμου, καθώς και γλωσσικών δεξιοτήτων, με σκοπό ιδίως: α) την ενίσχυση της ενημέρωσης και της εξοικείωσης με: (i) τις διεθνείς και ενωσιακές νομικές πράξεις στον τομέα της συνεργασίας για την επιβολή του νόμου· (ii) τους φορείς της Ένωσης, ιδίως την Ευρωπόλ, την Eurojust και τον Ευρωπαϊκό Οργανισμό για τη Διαχείριση της Συνεργασίας στα Εξωτερικά Σύνορα (FRONTEX), τη λειτουργία και το ρόλο τους· (iii) τις δικαστικές πτυχές της συνεργασίας για την επιβολή του νόμου και τις πρακτικές γνώσεις σχετικά με την πρόσβαση σε διαύλους πληροφόρησης· β) την ενθάρρυνση της ανάπτυξης της περιφερειακής και διμερούς συνεργασίας μεταξύ των κρατών μελών και μεταξύ των κρατών μελών και τρίτων χωρών· γ) την επεξεργασία συγκεκριμένων ποινικών θεμάτων και θεμάτων αστυνόμευσης που επιλέγονται με γνώμονα την προστιθέμενη αξία της συναφούς κατάρτισης στο επίπεδο της Ένωσης· δ) την ανάπτυξη κοινών προγραμμάτων κατάρτισης των λειτουργών επιβολής του νόμου με αντικείμενο τη συμμετοχή σε μη στρατιωτικές αποστολές της Ένωσης· ε) την παροχή συνδρομής στα κράτη μέλη στο πλαίσιο διμερών δραστηριοτήτων ανάπτυξης ικανοτήτων επιβολής του νόμου σε τρίτες χώρες· στ) την κατάρτιση εκπαιδευτών και τη συμβολή στη βελτίωση και στην ανταλλαγή ορθών πρακτικών μάθησης. 2. Η Ακαδημία της Ευρωπόλ καταρτίζει και επικαιροποιεί τακτικά τα εργαλεία και τις μεθοδολογίες μάθησης και μεριμνά για την εφαρμογή τους σε ένα πλαίσιο διά βίου μάθησης με γνώμονα την ενίσχυση των δεξιοτήτων των λειτουργών επιβολής του νόμου. Η Ακαδημία της Ευρωπόλ αξιολογεί τα αποτελέσματα αυτών των δραστηριοτήτων με σκοπό τη βελτίωση της ποιότητας, της συνοχής και της αποτελεσματικότητας των μελλοντικών δράσεων. Άρθρο 10 Καθήκοντα της Ακαδημίας της Ευρωπόλ 1. Η Ακαδημία της Ευρωπόλ εκπονεί αναλύσεις πολυετών στρατηγικών αναγκών κατάρτισης και καταρτίζει πολυετή προγράμματα μάθησης. 2. Η Ακαδημία της Ευρωπόλ αναπτύσσει και υλοποιεί δραστηριότητες κατάρτισης και αξιοποιεί προϊόντα μάθησης, όπου περιλαμβάνονται μεταξύ άλλων: α) κύκλοι μαθημάτων, σεμινάρια, διασκέψεις, διαδικτυακές δραστηριότητες και δραστηριότητες ηλεκτρονικής μάθησης· β) κοινά προγράμματα κατάρτισης για την ευαισθητοποίηση, την κάλυψη κενών ή/και τη διευκόλυνση μιας κοινής προσέγγισης σε ό,τι αφορά διασυνοριακά εγκληματικά φαινόμενα· γ) ενότητες κατάρτισης, διαρθρωμένες σε προοδευτικά στάδια ή επίπεδα συνθετότητας των δεξιοτήτων που καλείται να διαθέτει η ομάδα εκπαιδευομένων στην οποία απευθύνονται, οι οποίες επικεντρώνονται σε μια δεδομένη γεωγραφική περιοχή ή σε ένα συγκεκριμένο θεματικό πεδίο εγκληματικής δραστηριότητας ή σε μια συγκεκριμένη ομάδα επαγγελματικών δεξιοτήτων· δ) προγράμματα ανταλλαγών και αποσπάσεων των λειτουργών επιβολής του νόμου στο πλαίσιο προσέγγισης κατάρτισης με επιχειρησιακή βάση. 3. Για τη διασφάλιση μιας συνεκτικής ευρωπαϊκής πολιτικής κατάρτισης με σκοπό τη στήριξη μη στρατιωτικών αποστολών και τη ανάπτυξη ικανοτήτων σε τρίτες χώρες, η Ακαδημία της Ευρωπόλ: α) αξιολογεί τον αντίκτυπο των υφιστάμενων πολιτικών και πρωτοβουλιών κατάρτισης στον τομέα της επιβολής του νόμου στο επίπεδο της Ένωσης· β) αναπτύσσει και παρέχει προπαρασκευαστική κατάρτιση για τη συμμετοχή των λειτουργών επιβολής του νόμου των κρατών μελών σε μη στρατιωτικές αποστολές, στην οποία περιλαμβάνεται η ανάπτυξη των ενδεικνυόμενων γλωσσικών δεξιοτήτων· γ) αναπτύσσει και παρέχει κατάρτιση στους λειτουργούς επιβολής του νόμου από τρίτες χώρες, ιδίως από υποψήφιες για προσχώρηση στην Ένωση χώρες· δ) διαχειρίζεται ειδικά κονδύλια της Ένωσης για την παροχή εξωτερικής βοήθειας σε τρίτες χώρες με σκοπό την ανάπτυξη των ικανοτήτων τους στους συναφείς τομείς πολιτικής, σύμφωνα με τις καθορισμένες προτεραιότητες της Ένωσης. 4. Η Ακαδημία της Ευρωπόλ προωθεί την αμοιβαία αναγνώριση, εκ μέρους των κρατών μελών, της κατάρτισης στον τομέα της επιβολής του νόμου και των υφιστάμενων ευρωπαϊκών προτύπων ποιότητας στον τομέα αυτόν. Άρθρο 11 Έρευνα σε θέματα κατάρτισης 1. Η Ακαδημία της Ευρωπόλ συμβάλλει στην ανάπτυξη έρευνας για τις δραστηριότητες κατάρτισης που καλύπτονται από το παρόν κεφάλαιο. 2. Η Ακαδημία της Ευρωπόλ προωθεί και συνάπτει εταιρικές σχέσεις με τους φορείς της Ένωσης, καθώς και με ακαδημαϊκά ιδρύματα του δημόσιου και του ιδιωτικού τομέα, ενθαρρύνει δε τη σύναψη ισχυρότερων εταιρικών σχέσεων μεταξύ των πανεπιστημίων και των ιδρυμάτων κατάρτισης σε θέματα επιβολής του νόμου στα κράτη μέλη. Κεφάλαιο IV ΟΡΓΑΝΩΣΗ ΤΗΣ ΕΥΡΩΠΟΛ Άρθρο 12 Δομή της διοίκησης και της διαχείρισης της Ευρωπόλ Η δομή της διοίκησης και της διαχείρισης της Ευρωπόλ περιλαμβάνει: α) το διοικητικό συμβούλιο, το οποίο ασκεί τις αρμοδιότητες που καθορίζονται στο άρθρο 14· β) τον εκτελεστικό διευθυντή, ο οποίος ασκεί τις αρμοδιότητες που καθορίζονται στο άρθρο 19· γ) την επιστημονική επιτροπή κατάρτισης, σύμφωνα με το άρθρο 20· δ) ενδεχομένως, κάθε άλλο συμβουλευτικό όργανο που συγκροτείται από το διοικητικό συμβούλιο σύμφωνα με το άρθρο 14 παράγραφος 1 στοιχείο ιστ)· ε) ενδεχομένως, μια εκτελεστική επιτροπή, σύμφωνα με τα άρθρα 21 και 22. ΤΜΗΜΑ 1 ΔΙΟΙΚΗΤΙΚΟ ΣΥΜΒΟΥΛΙΟ Άρθρο 13 Σύνθεση του διοικητικού συμβουλίου 1. Το διοικητικό συμβούλιο απαρτίζεται από έναν αντιπρόσωπο κάθε κράτους μέλους και από δύο αντιπροσώπους της Επιτροπής. Όλα τα μέλη του διοικητικού συμβουλίου έχουν δικαίωμα ψήφου. 2. Τα μέλη του διοικητικού συμβουλίου διορίζονται με βάση την πείρα τους στη διαχείριση οργανισμών του δημόσιου ή του ιδιωτικού τομέα και τις γνώσεις τους σε θέματα συνεργασίας στον τομέα της επιβολή του νόμου. 3. Κάθε μέλος του διοικητικού συμβουλίου εκπροσωπείται από αναπληρωματικό μέλος που ορίζεται με βάση την πείρα του στη διαχείριση οργανισμών του δημοσίου και του ιδιωτικού τομέα και τις γνώσεις του σε θέματα εθνικής πολιτικής για την κατάρτιση των λειτουργών επιβολής του νόμου. Το αναπληρωματικό μέλος ενεργεί ως τακτικό μέλος σε θέματα που σχετίζονται με την κατάρτιση των λειτουργών επιβολής του νόμου. Το αναπληρωματικό μέλος εκπροσωπεί το τακτικό μέλος σε περίπτωση απουσίας του. Το τακτικό μέλος εκπροσωπεί το αναπληρωματικό μέλος κατά την απουσία του για κάθε θέμα που σχετίζεται με την κατάρτιση των λειτουργών επιβολής του νόμου. 4. Όλα τα μέρη που εκπροσωπούνται στο διοικητικό συμβούλιο καταβάλλουν κάθε προσπάθεια να περιορίσουν τη συχνή εναλλαγή των αντιπροσώπων τους, ώστε να διασφαλίζεται η συνέχεια των εργασιών του διοικητικού συμβουλίου. Όλα τα μέρη επιδιώκουν την επίτευξη ισόρροπης εκπροσώπησης ανδρών και γυναικών στο διοικητικό συμβούλιο. 5. Η διάρκεια της θητείας των τακτικών και των αναπληρωματικών μελών είναι τετραετής με δυνατότητα ανανέωσης. Κατά τη λήξη της θητείας τους ή σε περίπτωση παραίτησης, τα μέλη συνεχίζουν να ασκούν τα καθήκοντά τους μέχρις ότου ανανεωθεί η θητεία τους ή αντικατασταθούν. Άρθρο 14 Αρμοδιότητες του διοικητικού συμβουλίου 1. Το διοικητικό συμβούλιο: α) εκδίδει σε ετήσια βάση το πρόγραμμα εργασιών της Ευρωπόλ για το επόμενο έτος με πλειοψηφία δύο τρίτων των μελών του σύμφωνα με το άρθρο 15· β) εκδίδει πολυετές πρόγραμμα εργασιών με πλειοψηφία δύο τρίτων των μελών του σύμφωνα με το άρθρο 15· γ) θεσπίζει, με πλειοψηφία δύο τρίτων των μελών του, τον ετήσιο προϋπολογισμό της Ευρωπόλ και ασκεί άλλες αρμοδιότητες σε σχέση με τον προϋπολογισμό της Ευρωπόλ δυνάμει του κεφαλαίου ΧI· δ) εκδίδει ενοποιημένη ετήσια έκθεση πεπραγμένων της Ευρωπόλ και τη διαβιβάζει, έως την 1η Ιουλίου του επόμενου έτους, στο Ευρωπαϊκό Κοινοβούλιο, στο Συμβούλιο, στην Επιτροπή, στο Ελεγκτικό Συνέδριο και στα εθνικά κοινοβούλια. Η ενοποιημένη ετήσια έκθεση πεπραγμένων πρέπει να δημοσιεύεται· ε) θεσπίζει τους δημοσιονομικούς κανόνες στους οποίους υπόκειται η Ευρωπόλ σύμφωνα με το άρθρο 63· στ) θεσπίζει, έως την 31η Ιανουαρίου κάθε έτους, το πολυετές σχέδιο πολιτικής για το προσωπικό, λαμβάνοντας υπόψη τη γνώμη της Επιτροπής· ζ) θεσπίζει στρατηγική για την καταπολέμηση της απάτης, η οποία είναι ανάλογη προς τους κινδύνους απάτης, λαμβάνοντας υπόψη τη σχέση κόστους-οφέλους των εφαρμοζόμενων μέτρων· η) θεσπίζει κανόνες για την πρόληψη και τη διαχείριση συγκρούσεων συμφερόντων στις οποίες εμπλέκονται τα μέλη του, καθώς και τα μέλη της επιστημονικής επιτροπής κατάρτισης· θ) σύμφωνα με την παράγραφο 2, ασκεί, έναντι του προσωπικού της Ευρωπόλ, εξουσίες αρμόδιας για τους διορισμούς αρχής και αρμόδιας αρχής για τη σύναψη συμβάσεων εργασίας, οι οποίες του ανατίθενται δυνάμει του κανονισμού υπηρεσιακής κατάστασης των υπαλλήλων της Ευρωπαϊκής Ένωσης και του καθεστώτος που εφαρμόζεται επί του λοιπού προσωπικού αντιστοίχως («εξουσίες αρμόδιας για τους διορισμούς αρχής»)· ι) θεσπίζει κατάλληλους κανόνες εφαρμογής του κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού, σύμφωνα με το άρθρο 110 του κανονισμού υπηρεσιακής κατάστασης· ια) διορίζει τον εκτελεστικό διευθυντή και τους αναπληρωτές εκτελεστικούς διευθυντές και, ανάλογα με την περίπτωση, ανανεώνει τη θητεία τους ή τους παύει από τα καθήκοντά τους, σύμφωνα με τα άρθρα 56 και 57· ιβ) καταρτίζει δείκτες επιδόσεων και εποπτεύει τις επιδόσεις του εκτελεστικού διευθυντή, καθώς και την εφαρμογή των αποφάσεων του διοικητικού συμβουλίου· ιγ) διορίζει υπόλογο, δυνάμει του κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού, ο οποίος λειτουργεί υπό καθεστώς ανεξαρτησίας κατά την άσκηση των καθηκόντων του· ιδ) διορίζει τα μέλη της επιστημονικής επιτροπής κατάρτισης· ιε) μεριμνά για τη δέουσα συνέχεια στα πορίσματα και στις συστάσεις που προκύπτουν από τις διάφορες εσωτερικές ή εξωτερικές εκθέσεις ελέγχου και αξιολογήσεις, καθώς και από τις έρευνες της Ευρωπαϊκής Υπηρεσίας Καταπολέμησης της Απάτης (OLAF) ιστ) λαμβάνει όλες τις αποφάσεις σχετικά με τη δημιουργία και, εφόσον χρειάζεται, την τροποποίηση των εσωτερικών δομών της Ευρωπόλ ιζ) θεσπίζει τον εσωτερικό του κανονισμό. 2. Το διοικητικό συμβούλιο εκδίδει, σύμφωνα με το άρθρο 110 του κανονισμού υπηρεσιακής κατάστασης, απόφασ